АҚШнинг Президенти Доналд Трампга қарши масхарабозлик ўйинлари давом этмоқда. Буёғи нима бўлади? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n08:43 - АҚШнинг Президенти Доналд Трампга қарши масхарабозлик ўйинлари давом этмоқда. Буёғи нима бўлади?\nСайловолди кампаниси пайтида Доналд Трампга қарши бўлган АҚШнинг сиёсий элитаси ва асосий оммавий ахборот воситалари ҳали ҳам алам ичида тирноқ остидан кир қидириш билан оворалар. Уларнинг мақсади аниқ - Доналд Трамп тақимидаги баъзи одамларни АҚШ манфаатларига зид равишда Россия ва унинг Президенти Владимир Путин билан ҳамкорлик қилганларини, Россия Трампнинг ғалабасига яширин йўллар билан ҳисса қўшганини исботлаш ва импичмент йўли билан Доналд Трампни президентлик курсисидан улоқтириш.\nАҚШ тарихда бундай жанжалли воқеалар бўлган. Иккита муҳимини эслатамиз.\nБиринчиси. 1972 йили иккинчи муддатга президент бўлиб сайланган Ричард Никсон сайловолди кампанияси даврда президентлик лавозимидан фойдаланиб, ўз рақиби устидан ғалаба қозонгани ҳақидаги тасдиқланмаган шов-шувларга чидай олмасдан, 1974 йили, яъни ҳали иккинчи муддати битмасдан истеъфога кетворган эди.\nИккинчиси. 1993 йилдан 2001 йилгача, яъни икки муддат президентлик қилган Билл Клинтон Оқ Уйдаги кабинетида Моника Левинская исмли ёш стажер аёл билан жинсий алоқаларда бўлгани исботланиб, катта жанжал бўлишига қарамасдан истеъфога кетмаган, унга қаршилар ишни импичменигача олиб боролмаган эдилар.\nДоналд Трампга қарши қўйилаётган айблар тўғри бўлса, у президентликдан кетказилиш керак, дейди мухбиримиз. Аммо, шу пайтгача қўйилаётган айбларининг биронтасига оид пичоққа илинадиган, ишонса бўладиган ёки исботланаётган факт йўқ. Ҳаммаёқда масхарабозликни эслатувчи гаплар бор, холос.\nТўғри, аввал хабар қилганимидек, Доналд Трамп президентлик курсисига ўтиргандан кейин, Пентагоннинг Истиҳборот Бошқармаси собиқ раҳбари Томас Флинн унга миллий хавфсизлик масалалари бўйича маслаҳатчи бўлди. Доналд Тампнинг душманалари Томас Флинн Пентагондаги ишидан кетгач, русларнинг Russia Today телеканали билан ҳамкорлик қилгани, бу телеканалнинг 10 йиллиги муносабати билан ўтказилган тадбирда Владимир Путиннинг олдида тушган расми борлигини ўртага чиқардилар. Russia Today телеканали билан ҳамкорлик қилишни сотқинлик деб бўлмаса ҳам, бу факт АҚШ президентига масҳлатчиси бўлган одамнинг биографиясидаги қора доғ эди. Буни тушунган Донлд Трамп Томас Флинн дарҳол истъфога жўнатди.\nАммо, Конгресснинг мухолифатдаги аъзолари ва йирик ахборот воситалари ҳали ҳам тирноқ остидан кир қидириш билан оваралар. Уларнинг ташаббуси билан АҚШнинг Федерал Тергов Бюроси (ФТБ) русларнинг сўнги президентлик сайловдаги ролини ўрганиш учун иш бошлади. Доналд Трамп ФТБ раҳбари Жемс Комийни, кейинчалик маълум бўлишича, у Конгресс комиссияси олдида берадиган кўрсатмаларидан аввал Оқ Уй ходимларига ахборот беришдан қочгани учун, ишдан бўшатди ва тўғри қилди. Аммо, Жемс Комий ўзининг ишдан бўшатилгани ҳақида Доналд Трампга ёқмайдиган комментарийлар бераётган бўлса ҳам, Россиянинг сайловларга таъсири ҳақида биронта жиддий факт борлигини гапираётгани ҳам йўқ. Бундай факт йўққа ўхшамоқда.\nАммо, бўлаётган масхарабозлик ўйинлари АҚШнинг халқаро обрўсини туширишдан ташқари, АҚШнинг ўта кучли демократик структураларига жиддий зарба бўлиши, АҚШда менталитети демократиядан узоқда бўлган лотин амрикалик ва мусулмон муҳожирлар сони ортиб бораётганини ҳам ҳисобга олсак, АҚШ дунёдаги лидерлик ролини йўқотиши мумкин. У ҳолда лидерлик, баъзилар ўйлаётгандек Россияга эмас, Хитойга ўтишининг эҳтимоллиги катта. Келажагимизнинг асосий муаммоси шу бўлиб қолмайдими? Хитой ислом фанатизмидан чиқаётган хавфларни демократиядан узоқ бўлган усуллар билан тезда бартараф қилиши мумкин, аммо бу билан иш битмайди. Хитойнинг ўзи дунё демократиясига хавф солиши мумкин.


Одина МАДҒОЗИЕВА, Тошкент шаҳри:\n— Тошкент шаҳрида оилавий поликлиникадан ташқари хусусий эмлаш марказлари мавжуд. Айримлар пулли эмлатиш учун хусусий эмлаш марказларига боришади. Оилавий поликлиника ва бу марказлардаги эмлаш воситалари ҳамда дори-дармонлари ўртасида фарқ борми?\n— Оилавий поликлиникалар ва пулли эмлаш марказларидаги эмлаш воситалари ва дори-дармонлари сифатида фарқ йўқ.\nШодиёр ЭРКАЕВ, Паркент тумани:\n— Болам уч ойлигида эмланган. Эмлангач, унда қалтироқ ва ҳушидан кетиш ҳолатлари пайдо бўлди. Шифохонага олиб борганимда, шифокор «Шамоллаган болада эмлаш ўтказилган, бунинг сабаби шу», дея ташхис қўйди. Ҳозир болам саккиз ойлик, аммо ҳалигача бу касаллигидан қутулмаган. Болани қандай пайтларда эмлаш тақиқланади? Эмлашдан олдин шифокор боланинг ҳолатини ҳисобга олиши керакми?\n— Эмлашдан олдин бола, албатта, шифокор кўригидан ўтказилиб, фақат соғлом деб баҳоланганда, эмлашга кўрсатма берилади. Болада шамоллашнинг ёки бошқа касалликларнинг бошланиш ҳолатлари (продрома) кузатилганда, тузалгунга қадар эмланмай туради.\nҲилола МАТЖОНОВА, Хоразм вилояти:\n— Агар бола бир ёшгача маълум сабабларга кўра, касалликларга қарши эмлатилмаса, бир ёшдан кейин ҳам эмлатса бўладими? Бу қандай тартибда амалга оширилади?\n— Баъзи сабабларга кўра, бир ёшгача эмланмаган болаларга бир ёшга тўлгандан сўнг ҳам эмлаш ишлари ўтказилади. Бу қуйидаги тартибда амалга оширилади: ОПВ (полиомиелитга қарши), АКДС (кўкйўтал, қоқшол, дифтерияга қарши), КПК (қизамиқ, қизилча ва эпидемик паротитга қарши), ВГВ (гепатит В га қарши).\nШаҳноза ҒАНИЕВА, Тошкент вилояти:\n— Ўғлимни кўкйўталга қарши эмлатганман. Аммо барибир шу касаллик билан оғриди. Эмлатиш болани неча фоизгача касалликдан ҳимоя қила олади?\n— Кўкйўталга қарши эмлаш тури тўлиқ ўтказилганда, болани 90-95 фоизга ҳимоя қилади.\nЖамол УСМОНОВ, Ургут тумани:\n— Бугунги кунда болалар қайси турдаги касалликларга қарши эмланмоқда? Уларнинг қайсилари пулли? Шу ҳақда маълумот берсангиз...\n— Ҳозирги кунда 16 ёшгача бўлган болаларга режали эмлаш бўйича 12 турдаги касалликка қарши (туберкулез, гепатит В, полиомиелит, Хиб инфекцияси, пневмококк, ротавирус, кўкйўтал, қоқшол, бўғма (дифтерия), қизамик, қизилча, эпидемик паротит) эмлашлар текин. Режали эмлашга киритилмаган — вирусли гепатит А га ва гриппга қарши вакциналар пулли.\nИнобат ЭШИММАТОВА, Беруний тумани:\n— Болам бир ярим ёшда. Яқинда эмлатдим. Эмлашдан кейин боламда ҳолсизлик, тана қизиши, укол ўрнининг қизариши кузатилди. Шифокорга олиб борганимда одатда, шундай бўлишини тушунтирди. Аслида буни эмлаш пайтида ҳамшира тушунтириши керак экан. Агар ҳамширалар тушунтиришга эринса, буни бирор йўриқнома қилиб оналарга бериш мумкинми?\n— Албатта, шифокор томонидан онага болага қандай вакцина қилинаётгани, қандай касалликдан муҳофаза қилиши ва эмлашдан сўнг қандай ҳолатлар кузатилиши мумкинлиги ҳақида маълумот берилиши керак.\nҲикматулла НИШОНОВ, Самарқанд вилояти:\n— Ўтган йили бруцеллёз касаллиги билан оғриганман. Клиник белгилари гриппга ўхшаш бўлгани учун олдинига гриппга қарши даволанганман. Кейинчалик шифокор буни бруцеллёз эканини аниқлаб даволади. Ҳайвонларни эмлашларидан хабарим бор, бу касалликка қарши одамларни ҳам эмласа бўладими?\n— Одамларни бруцеллёз касаллигига қарши эмлаш самарасиз бўлгани учун бугунги кунда одамлар бу хасталикка қарши эмланмайди.\nАнора НОРОВА, Қашқадарё вилояти:\n— Агар ҳомиладор аёлда бруцеллёз касаллиги аниқланса, бунга қандай даво чоралари қўлланилади?\n— Бундай ҳолда, бемор юқумли касалликлар шифохонасига ётқизилиб, даволанади ва кузатув остига олинади.\nОйбек ПАРДАЕВ, Тошкент шаҳри:\n— Тахтакана (клопы)дан юқумли ва хавфли касалликлар юқиши мумкинми?\n— Қандалалар (клопы) чақиши оқибатида юқумли ва хавфли касалликларни юқтириш ҳолатлари кузатилмаган. Қандала чаққан жойида қаттиқ қичишиш ва айрим ҳолларда аллергик тошмалар пайдо бўлиши мумкин.\nИкром ТЎРАЕВ, Хатирчи тумани:\n— Куйдирги касаллиги юққанини қандай билса бўлади? Унинг олдини олиш учун ҚВПда бирор чора кўришадими?\n— Куйдирги касаллиги одамларга, асосан, касал ҳайвонлар билан мулоқот (парвариш қилиш, сўйиш, терисини шилиш, гўштини майдалаш ва ҳ.к.) орқали юқади. Куйдирги касаллигининг яширин даври 2 кундан 14 кунгача, ўртача 2-3 кун давом этади. Одамда куйдирги касаллиги асосан (98-99 фоиз ҳолатларда), тери шаклида учрайди. Касалликнинг яширин давридан сўнг, қўзғатувчи тушган жой (асосан тананинг очиқ қисмлари)да доғ пайдо бўлади, бу доғ қизиб қичишади ва ўлчами 1-4 миллиметр келадиган папулага айланади. Папула 12-24 соат ичида дастлаб, ичи сероз, кейинчалик қон аралаш суюқлик билан тўлган нўхат катталигидаги пуфакча (везикула)га айланади ва унинг ёрилиши натижасида усти қора пўстлоқ билан қопланиб, оғриқсиз тўқ қизил яра пайдо бўлади. Яра атрофи қизаради ва шишади ҳамда майда пуфакчалар билан ўралган бўлади ва 5-6 кундан кейин яра қуриб тушади. Касалликни аниқлаш учун ярадан намуна олиниб, ўта хавфли юқумли касалликлар лабораториясида текширилади.\nБеморларни ўз вақтида аниқлаш мақсадида ҚВП ходимлари томонидан уйма-уй юриб, тушунтириш ишлари олиб борилади, беморлар аниқланганда юқумли касалликлар шифохоналарига ётқизилади.\nСоҳиба ҚУРОЛБОЕВА, Шовот тумани:\n— Қизим менингит касаллиги билан оғриди. Шифокор бу касалликни юқумли деяпти. Бу шамоллаш оқибатида келиб чиқадиган касаллик эмасми? Қизимдан бошқа болаларимга ҳам юқиши мумкинми? Олдини олиш учун нима қилишим керак?\n— Менингит касаллигининг юқумли ва юқумсиз тури мавжуд. Касалликнинг юқумли турини менингококк бактерияси келтириб чиқаради. Менингококк инфекцияси бурун-халқум шиллиғининг, мия юмшоқ қобиғининг яллиғланиши, йирингли менингококкли сепсисгача кенг диапазонли клиник аломатлар билан намоён бўлувчи касаллик. Қўзғатувчиси ҳаво-томчи йўли орқали юқадиган ўткир юқумли касалликдир. Унинг инкубацион даври 2 кундан 10 кунгача (кўпроқ 2-4 кун). Менингококк инфекцияси манбаи бемор ёки бактерия ташувчи киши ҳисобланади. Юқумли менингококк инфекцияси ташхиси фақат бактериология лабораторияси томонидан бемордан олинган намунадан менингококк аниқланганда қўйилади. Агарда беморда юқумли менингококк инфекциясига гумон этилса, бемор юқумли касалликлар шифохонасига зудлик билан ётқизилади, эпидемик ўчоқда 10 кун (обсервация) давомида мулоқотдаги шахсларнинг бурун ва ҳалқумини, тери қопламларини қараб кўришдан ва ҳар кунлик тана ҳароратини ўлчаб боришдан иборат тиббий кузатув йўлга қўйилади. Касал билан мулоқотда бўлган барча шахслар бактериологик усулда текширилади.\nАзамат ИМОМАЛИЕВ, Фарғона вилояти:\n— Қутуриш ўлим билан тугайдиган касаллик, дейишади. Бу касалликнинг давоси топилганми? Ит ёки бирон ҳайвон тишлаганида биринчи бўлиб нима қилиш керак?\n— Қутуриш касаллиги ўлим билан тугайди, унинг давоси топилмаган. Ит ёки бошқа ҳайвон тишласа, тирнаса ёки сўлаги тегса, жароҳат етказган жой хўжалик совуни билан ювилади ва кейин оқар сув билан ювилиб, зудлик билан маҳаллий тиббий муассасаларга мурожаат қилинади.


Қашқадарёда содир бўлган ЙТҲда велосипедда кетаётган бобо ва набира вафот этди — Sof.uz\nҚашқадарёда содир бўлган ЙТҲда велосипедда кетаётган бобо ва набира вафот этди\n30.06 17:21 235 Ўзбекистон\nҚашқадарё вилояти Китоб туманида содир бўлган йўл-транспорт ҳодисасида велосипедда кетаётган бобо ва набира вафот этган. Бу ҳақда вилоят ИИБ ЙҲХБ хабар бермоқда.\nМаълум қилинишича, жорий йил 23 июнь куни соат 17:30ларда Китоб туманидан ўтувчи 4К 271 автомобиль йўлининг 9-километрида одам ўлими билан боғлиқ йўл-транспорт ҳодисаси рўй берган.\nМазкур йўлда ҳаракатланиб келаётган «Nexia» ҳайдовчиси эҳтиётсизлик қилиб велосипедда кетаётган шахс ва унинг набирасини уриб юборган. Оқибатда, бобо ва унинг вояга етмаган набираси оғир тан жароҳатлари олиб шифохонада вафот этган.\nҚайд этилишича, мазкур ҳодиса юзасидан Китоб тумани ИИБ тергов бўлими томонидан Жиноят кодексининг 266-моддаси 3-қисми «а» банди билан жиноий иш қўзғатилган. Ҳозирда тергов-суриштирув ишлари олиб борилмоқда.


30-09-2015 | 15:36\nZAMIN.UZ / Узбекистон / 30 Сентиябр 2015 года1 771\nФақатгина дон ва пахта етиштириш билан юқори даражадаги ривожланиш ва фаровонликка эришиб бўлмайди. Бу ҳақда Ўзбекистон президенти Ислом Каримов Наманган вилоятининг Мингбулоқ туманида жойлашган “Барака” фермер хўжалигида ўтган суҳбатда айтиб ўтди.“Илгари деҳқон фақат пахта етиштириб, уни заводга топширишни, режани бажаришни ўйлар эди. Пахтанинг нави, сифати, келтирадиган даромади ҳеч кимни қизиқтирмас эди, - деди у. – Бугун сифатли пахта етиштиришдан биринчи навбатда фермерларнинг ўзлари манфаатдор. Пахта хом ашёси қанчалик сифатли бўлса, даромади ҳам шунчалик баланд бўлади”.“Доимий қидирувда бўлиш, янги мақсадларга интилиш зарур, - сўзида давом этди Ўзбекистон етакчиси. – Қишлоқларда замонавий саноати корхоналари сонини кўпайтириш, иқтисодиёт тармоқларининг структур янгиланиши давом эттириш даркор. Биз кеча орзу қилган мақсадларимизга бугун эришмоқдамиз.“Ислоҳотлар ислоҳот учун эмас, инсон манфаатлари учун” олийжаноб принципининг реализациясини бизнинг ватандошларимиз ҳаётида кўриш мумкин”.\nЎқишни тавсия қиламиз Ўзбекистонлик олимлар пахта териш агрегатининг янги моделини ихтиро қилишди


Қирғизистонлик депутат элчихоналарни туризмни кучайтиришга чақирди\nБИШКЕК – Қирғизистонлик депутат мамлакат кўпроқ туристларни жалб қилиши зарурлигини таъкидлар экан, Қирғизистоннинг хориждаги элчихоналари томонидан амалга оширилган ишлар бўйича маълумот излаётганини айтди, деб хабар беради AKIpress.\n«Ата-Журт» партияси вакили Таабалди Тиллаев ҳукуматни элчихоналар ишини кузатиб боришга ундади. Бу ҳақда у пайшанба, 4 январ куни парламент мажлиси чоғида айтиб ўтган.\n«Қирғизистон дунёга таклиф эта олиши мумкин бўлган биринчи нарса туризмдир», деди у парламентдаги нутқида. «Биз сайёҳлар ва инвестицияларни жалб қилишимиз зарур. Бугунги кунда биз фақатгина бир нечта элчихонанинг ишини кўра оляпмиз, холос.»\nҚозоғистон ҳукумати алоқа воситаларининг ўчирилиши шартларини енгиллаштирди


18:48 21.07.2017 Ҳавола олиш\nЎзбекистон президентига Тошкент вилоятининг асосий туристик йўналишлари намойиш этилди\nTOШКЕНТ, 21 июл — Sputnik. Президент Шавкат Мирзиёевга Тошкент вилоятининг асосий туристик йўналишлари намойиш этилди, 2017-2018 йилларда вилоятда туризм соҳасини янада ривожлантиришнинг асосий кўрсаткич прогноз параметрлари тақдим қилинди. Бу ҳақда президентнинг расмий веб-сайтида хабар қилинди.\nХабарда билдирилишича, Чимён оромгоҳида хорижий ва маҳаллий сайёҳлар учун 500 ўринли замонавий меҳмонхона мажмуаси лойиҳасининг тақдимоти бўлиб ўтди. Мазкур ҳудудда замонавий осма йўл қуриш лойиҳасига ҳам эътибор қаратилди. Узунлиги 2 километр бўлган, 26 кабинадан иборат осма йўлни 10 ойда қуриш мўлжалланмоқда.\nБўстонлиқ туманида "Қўш-Чинор" меҳмонхона мажмуаси қурилади. Мажмуадан 130 ўринли меҳмонхона, 60 ўринли ресторан, соғломлаштириш маркази ва хизмат кўрсатиш шохобчалари ўрин олган.\n"Амирсой" тоғ чанғи дам олиш масканида йилнинг турли фаслларида сайёҳларга хизмат кўрсатадиган тизим яратилади.\nПрезидент Тошкент вилоятининг сайёҳлик салоҳиятидан унумли фойдаланиш зарурлигини таъкидлади. Шундай шароит бўла туриб, мавжуд имкониятлардан фойдаланмаяпмиз, деди Шавкат Мирзиёев.\nДавлат раҳбарига Тошкент вилоятининг сўлим гўшаларида тажриба сифатида меҳмон уйларини ташкил этиш бўйича таклифлар тақдим қилинди. Бунда азалий урф-одатларимиз асосидаги тадбирларга сайёҳларни жалб этиш, уларга миллий таомлар тайёрлашни намойиш этиш ва бошқа қизиқарли тадбирларни ташкил этиш кўзда тутилган.\nТошкент вилоятида Чимён оромгоҳи, Чорвоқ сув омбори, Ихнож, Урунгач, Шовур, Бодак кўллари бор. Вилоятда 45 та меҳмонхона бўлиб, ўтган йили 100 мингдан зиёд сайёҳ ташриф буюрган. 4 туроператор, 4 табиий кўл, 71 санаторий, 1 қўриқхона, 5 ўрмон хўжалиги мавжуд.


ЎзА - Жанубий Корея делегацияси учрашувлари\n25.09.2017 19:18 Чоп этиш версияси\nЖанубий Корея делегацияси учрашувлари\nЎзбекистон Республикаси Олий Мажлиси Сенати ва Қонунчилик палатасида 25 сентябрь куни Корея Республикаси Миллий Ассамблеяси Спикери Чон Сэ Гюн бошчилигидаги делегация аъзолари билан учрашувлар бўлиб ўтди.\nЎзбекистон Республикаси Олий Мажлиси Сенати Раиси Н.Йўлдошев билан учрашувда мамлакатларимиз ўртасидаги ҳамкорлик барча соҳаларда изчил ривожланиб бораётгани, парламентлараро алоқалар бу муносабатларнинг ҳуқуқий асоси бўлиб хизмат қилаётгани таъкидланди. Президентимиз Шавкат Мирзиёев ташаббуси билан ишлаб чиқилган 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси жамият ва давлат ҳаётини ислоҳ этишнинг барча соҳаларини қамраб олгани қайд этилди.\nКорея Республикаси Миллий Ассамблеясида «Корея – Ўзбекистон» парламент дўстлик ассоциацияси, Ўзбекистон Республикаси Олий Мажлисида Корея Республикаси Миллий Ассамблеяси билан ҳамкорлик бўйича парламентлараро гуруҳ ташкил этилган.\nТомонлар парламентлараро муносабатларнинг бугунги ҳолати ва истиқболлари ҳақида фикр алмашди.\nЎзбекистон Республикаси Олий Мажлиси Қонунчилик палатаси Спикери Н.Исмоилов билан учрашувда парламентлараро алоқаларни янада фаоллаштириш масалалари муҳокама қилинди.\nКорея Республикаси Миллий Ассамблеясининг Спикери Чон Сэ Гюн самимий қабул учун миннатдорлик билдирди. Ўзбекистоннинг дунё ҳамжамиятида тутган ўрни мустаҳкамланиб бораётганини таъкидлаб, мамлакатимизда амалга оширилаётган кенг кўламли ислоҳотлар ҳақидаги фикрларини баён этди.\n– Жанубий Корея сиёсатчилари 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясига мувофиқ олиб борилаётган тизимли ислоҳотларни юқори баҳолайди, – деди Чон Сэ Гюн. – Ислоҳотларнинг ўз вақтида, босқичма-босқич, шунингдек, сифатли амалга оширилиши Ўзбекистон учун янги имкониятлар очмоқда. Ушбу жараёнда Корея Республикаси Миллий Ассамблеяси Ўзбекистон парламенти билан ҳамкорлик алоқаларини янада мустаҳкамлашга тайёр.\nКорея Республикаси делегацияси аъзолари Мустақиллик майдонига ташриф буюрди. Меҳмонлар эзгу ниятларимиз рамзи, ҳурриятимиз тимсоли бўлган Мустақиллик ва эзгулик монументи пойига гул қўйди.


Ўзбекистонда айрим ёшларга гаровсиз кредитлар берилади - UzNews.uz\n14 октябрь, 15:30 1096 0\nКредитлар мижоз хоҳишига кўра бир нечта тоифада тақдим этилади.\nНизомга кўра, кредитлар банклар томонидан қайтаришлик, тўловлилик, таъминланганлик, муддатлилик ва мақсадлилик шартлари билан берилади. Шунингдек, кредитлар ёшларнинг алоҳида тоифаларига гаровсиз асосида ажратилади.\nБунда, тегишлича “Саховат ва кўмак”, “Аёллар дафтари”, “Ёшлар дафтари” жамғармалари кафиллиги тақдим этилади. Кафиллик берилганлиги учун тўлов (мукофот пули) ундирилмайди.\n— 18 ёшга тўлган ва 30 ёшдан ошмаган;\n— Янги (иккала томон учун биринчи маротаба) турмуш қурган;\n— Илгари арзон уй-жой қуриш дастурлари доирасида имтиёзли ипотека кредити олмаган бўлиши керак.\nШунга кўра, ёшларнинг алоҳида тоифаларига кредитлар:\n— Бозор ставкасида мижоз хоҳишига кўра 6 ой имтиёзли давр билан;\n— 20 йилдан кўп бўлмаган муддатга;\n— Бошланғич бадали якка тартибдаги хонадонда қўшимча қурилаётган уй-жой қийматининг 15 фоизидан кам бўлмаган миқдорда;\n— Бир қарз олувчига 33 миллион сўмдан ошмайдиган миқдорда берилади.\nТегишли ҳужжатлар тўлиқ тақдим қилингандан сўнг банк 3 иш кунида ариза берувчига кредит бериш масаласини кўриб чиқади. Ариза қаноатлантирилган тақдирда, кредит шартномаси имзоланади.\n25 ноябрь, 11:57 682 0\n25 ноябрь, 12:52 646 0\n26 ноябрь, 21:33 626 0\n24 ноябрь, 19:35 467 0\n10 Сентябрь, Жума 9867 0


Комил Афсарўғли. Оқлов (ҳикоя) | www.ziyouz.uz\nБош саҳифа Жаҳон насри онлайн антологиясиКомил Афсарўғли (1951; Озарбойжон)Комил Афсарўғли. Оқлов (ҳикоя)\nХом ғиштдан тикланган бир қаватли коммунал турар жой биноси қасабага кираверишда тикланган эди. Узоқдан қараганда, станциянинг эҳтиёт йўлагига киритиб қўйилганча эсдан чиқарилган вагонни эслатарди бу уй. Эшиги энсиз даҳлизга қараб очиладиган торгина пастқам хоналар вагон купеларидан фарқланмасди. Бу ошиёнларда умргузаронлик қилаётганлар баайни ғам-қайғудан йироқдек кўринар, ҳар қандай қийинчилик ва машаққатга сабр қилиб келишар, бир-бирига ака-ука, опа-сингилдек меҳрибон эдилар.\n“Жилдом” дея ном олган бу мискин қароргоҳ аҳли эртанги кунга қандайдир умид билан боқар, гўё бир кун келиб бу унутилган “вагон-уй”ни чор тарафга пишқириб чопаётган поездлар ёрқин келажак сари олиб кетадиганга ўхшарди.\nАбутолиб амаки ҳам урушдан қайтганидан бери шу ерда, “жилдом” хоналарининг бирида танҳоликда кун кечирарди. Бир эшикдан кириб чиқадиган қўшнимиз эди у киши.\nАзондан, паровоз пишқириғини эслатувчи бир овоз мени уйқудан уйғотарди. Деразадан мўралаганимда, Абутолиб амаки қўнжи узун этигини чўтка билан ишқалаб тозалаётган бўларди. Этиги ярқираб тургани учун бир неча ерига солинган ямоқни ҳам пайқаш қийин эди. Шу тарзда ҳар куни эрталаб Абутолиб амакининг ортидан термилганча ишга кузатардим. Тош пиллапоялар оша пастлаб тушаркан, аввал қўнжи узун этиклари, тўппонча қистирилган энли камари, елкаларидаги қизил погони, охирида ҳарбийча қора телпаги кўринмай кетар, худди ерга ботиб кетаётганга ўхшарди. Шундан кейингина ҳовли бола-бақранинг бақир-чақирига, шовқин-суронига тўлиб тошарди. Гоҳида болаларча қизиқиш билан дераза оша Абутолиб амакининг хонасига бўйланардим. Сурп парда тутилган, ним қоронғи, торгина хона менга худди айиқ яшайдиган унгурдек ваҳимали, шунингдек, аллақандай сирли ва сеҳрли кўринарди.\nЭнкаведе — маҳалламизда катталар касби-корига кўра унга ана шундай лақаб қўйишганди. Биз болалар орқаваротдан уни Энкаведе амаки деб атардик. Бу лақабнинг маъносини тушунмасак-да, эшитганимизда нечукдир ваҳимага тушардик.\n– Келяпти, Энкаведе амаки келяпти.\nКлубга олиб чиқувчи тош зинапоянинг бошида турган “соқчи”нинг хитоби ўйин билан машғул болаларнигина эмас, қари тутнинг тагида гап сотиб ўтирган хотин-халажни ҳам ин-инига киритиб юборарди.\nЗинапоя ортидан аввал Абутолиб амакининг қизил юлдуз қадалган қоракўл телпаги, кейин тунд башараси, узунасига қирмизи тасма ўтган погонлари, энли камари, охирида ярқираб турган қўнжли этиклари кўринар, гўё ердан ўсиб чиқаётганга ўхшарди.\nҚош-қовоқли, юзлари чўтир бу одам пайдо бўлиши билан маҳалламиздаги об-ҳаво тамомила ўзгарарди. Жимлик чўкарди. У тенги катталарнинг ҳам ундан ўзини олиб қочиши бизнинг юрагимиздаги таҳликани янада орттирарди. Мурғак тасаввуримизда бу одам уч бошли аждар тимсолида жой олганди. У уйига кириши билан болаларнинг овози тамомила ўчарди. Ўйнаётган ўйинларимиз ҳам чала қолиб кетарди. Катталар кечаси ухламай хархаша қилаётган болакайларни Абутолиб амакининг оти билан қўрқитишарди.\n– Ухла, бўлмаса, Энкаведега айтаман, сени опкетади.\nНазаримизда, у чиндан болаларни ўзининг — уч бошли аждар маконига олиб кетишга қодир эди. Ҳатто… бир гал олиб кетди ҳам. Кимни дейсизми? Зобута холанинг ўғли Фармон безорини. Хабар маҳаллага тезда ёйилди. Хотинлар чекка-чеккада ўзларича висирлашарди:\n– Бечора мужаррадгина бола эди. Энди уни нима қилишаркин?\n– Энкаведега ҳам боққан бало бордир.\n– Йўғ-э, у бечораям нима қилсин. Ушла деган бўлса, ушлаб кетгандир-да!\nАбутолиб амакини оқлаб гапиришганини илк марта ўшанда эшитганман. Фармон бир отлиқ чегарачининг чарм хуржунини ўғирлаб, ундан ўзига этик тиктирган экан. Яна бир-икки ножўя ишлари бўлган экан, ҳозир аниқ эсимда йўқ.\nЎша куни қари тутнинг тагида фақат Зобута хола қолганди. Абутолиб амаки зинапоя бошида пайдо бўлиши билан Зобута холанинг бомбадек портлаб, қиёмат кўтариши бир пайтга тўғри келди.\n– Сен бир етимни қақшатган бўлсанг, сени Худойим қақшатсин! Отаси фронтда душманга қарши урушиб, жон берган. Сенам ўшанга ўхшаб мард, ориятли бўлганингда қайтмасдинг. Ўша ерда ўзингни панага олиб юргансан. (Биз у пайтда Абутолиб амакининг бадани душман ўқидан илма-тешик бўлганини билмасдик).\nЗобита хола бисотидаги бор қарғишларини тўкиб-сочарди. Абутолиб аёлнинг дийдиёсига қулоқ солмай, беэътибор ўтиб кетолмади.\n– Зобута. Тушунсанг-чи, ўғлингдаям айб бор-да! Мактабни битирганига икки йил бўлди, бир ишнинг бошини тутгани йўқ. Ўғирлик, безориликдан бошқасини билмаса. Уям бошқаларга ўхшаб…\nЗобута хола унинг оғзидагисини ёқасига ёпиштирди:\n– Ўв, менга қара. Энкаведемисан, гўрмисан, ермисан! Сен фарзанд нималигини қаердан билардинг? На оиланг, на бола-чақанг бор, Худо қарғаган бепушт зормандасан!\nАбутолиб амаки ҳам ундан бунчалик андишасизликни кутмаганди, чамамда. У бир чайқалиб, ҳатто йиқилиб тушишига ҳам оз қолди. Аммо, ҳеч нарса демай, оғир қадамлар билан уйига кириб кетди.\nБир куни ён қўшнимиз Мурод аканинг эшиги тақиллаб қолди. Бу овоз биргина мени уйғотиб юбормаганди. Аммо, биров юрак ютиб чироқни ҳам ёқмади, ташқарига ҳам чиқмади. Мурод аканинг эшигини тақиллатган Абутолиб амаки эди. Ёнида қуролланган бир миршаб ҳам бор эди. Деразага яқин туришгани учун уларнинг овозини бемалол эшитиш мумкин эди.\n– Мурод, тез кийиниб чиқ, сени чақиришяпти. Биз билан кетишинг керак.\n– Ярим кечаси-я, тинчликми старшина?\nСаволни бемаврид, ноўрин санагани учунми, Абутолиб амаки индамади. Бир оздан сўнг аста гап қотди:\n– Устингдан чақув бўлганга ўхшайди, ошна.\n– Нималар деяпсан, қанақа чақув? – Мурод аканинг овози титраб кетди. Кимдир гугурт чақиб папирос тутатди. Чамаси, Абутолиб амаки бўлса керак, бир икки марта ожиз йўталгани ҳам эшитилди.\n– Замон ёмон, ошна, – афсуснамо овозини эшитдим. – Ўзинг биласан-ку. Тушунган одамсан? Балки тилингга эҳтиёт бўлмагандирсан? Оғзингдан бирор ножўя гап чиқиб кетгандир? Ё бўлмаса…\n– Абутолиб, урушда бирга хизмат қилганмиз. Мени яхши биласан-ку! Алдам-қалдам ишларга аралашмаслигимни ҳам биласан, ахир.\n– Биламан, ошна, биламан. Ҳаммаси эсимда. Окопда битта шинелга ўраниб тонг оттирганимиз ҳам эсимда, ҳарбий қисм орқага чекинаётганда битта ўзинг фашистларнинг йўлини кесиб чиққанингни ҳам унутганим йўқ. Ўлимдан ҳам қўрқмагансан ўшанда.\nКейин жимлик чўкди. Сукутни яна Абутолиб амаки бузди.\n– Худди орадан беш йил эмас, беш кун ўтганга ўхшайди. Пайти келиб, шунақа пайтда эшигингга келишимни қаердан билай? Хизматчилик-да, ўзинг биласан-ку, мени кечир, ошна… Бўпти, биз бораверамиз. Эрталаб нарсаларингни йиғиштириб, ўзинг борарсан. Иссиқроқ кийимларингни олишни унутма.\nЎша куни тонг ҳам бошқачароқ отди. Катталар у ер-бу ерда тўпланганча пичирлашиб нималарнидир муҳокама қилишар, овозларини чиқаришга ҳам қўрқишарди. Маҳалла аҳлининг бу тушкун кайфияти бизга — болаларга ҳам таъсирини ўтказган эди. Фақатгина Зобута холанинг шовқини оламни бузарди:\n– Ўз кўзларим билан кўрдим-а, тусингни ел олгур Энкаведе, тўртта қуролланган миршаб билан келди. Мурод бечоранинг қўлларини орқасига қайириб, чаккасига милтиқ тираб олиб кетишди-я, уйинг куйгурлар. Ҳаммаси ўша балога учрагур Энкаведенинг иши. Ҳали бу кетишда бутун маҳаллани сотиб, авахтага тиқади бу одамфуруш шипиён.\n– Ёлғон, ёлғон бу, унақамас, Мурод аканинг қўлини қайириб кетишмади. Эрталаб ўзинг борасан, дейишди. Катта одамлар ҳам алдар экан-да, – ўзимни тутиб туролмадим… Аммо, менинг гапимга ким ҳам қулоқ соларди? Бир-иккитаси турткилаб танбеҳ берган бўлди:\n– Тек ўтирсанг-чи, зумраша, катталарнинг гапига аралашма.\nКейин бир ўзим болаларни йиғиб, кеча тунда эшитганларимни уларга гапириб бердим. Ўша вақтларда кўп нарсага ақлимиз етмаса-да, шуни билардикки, Абутолиб амаки ёмон одам эмас, одамларни ушлаб келишни буюрадиган, авахтага соладиган катталар бор. Ҳаммасига айбдор ана ўшалар. Бора-бора қувлашмачоқ, бекинмачоқ, уруш-уруш ўйнаётганимизда клуб биносига олиб чиқадиган зинапоя бошида соқчи қўймайдиган бўлдик.\nБир куни футбол ўйнаётганимизда мен тепган копток тўппа-тўғри Абутолиб амакининг деразасига урилди-ю, чилпарчин қилди. Уйида экан, билмабмиз. Болалар тум-тарақай бўлишди. Мен эса турган еримда тошдек қотгандим. Борлиқ ўлик сукунатга чўмганди. Назаримда ҳозир Абутолиб амаки қўлида тўппонча билан чиқиб келадигандек, кинодаги каби қўлимни қайириб олиб кетадигандек эди. Кўзларим жиққа ёшга тўлган, аммо киприкларим орасидан қуйи оқишга улгурмаганди.\nЭшик очилиб, Абутолиб амаки кўринди. Қўлида деразани синдириб кирган копток. Оҳиста менга яқинлашди ва коптокни тутқазиб, ортига қайтди. Кейин эгилганча йўлда сочилган шиша синиқларини теришга тушди. Кўз ёшларим юзларимни ювиб, қўлимдаги коптокни ҳам ивита бошлаганини кейинроқ сездим. Мен сассиз, энтика-энтика йиғладим, аммо бу йиғи асло қўрқув нишонаси эмасди.\nНаврўздан уч-тўрт кун аввал шаҳардан усти ёпиқ, кумушранг, узун автодўкон келарди. Уни маҳалладаги каттаю кичик интизорлик билан кутарди. Қишлоғимизга байрамни ҳам ўша машина бошлаб келарди, гўёки. Машина келиб тўхташи билан унинг олдида Чинорқудуққа қадар узундан-узоқ навбат пайдо бўларди. Машинада ёғ, ун, қанд, гуруч, турли матолар сотиларди. Аслида бу моллар ўзимизнинг дўконларда ҳам бор эди. Аммо, катталарнинг айтишича, автодўконда келадиган хонгуручдан дамланадиган паловнинг мазаси, ҳиди бошқача бўлармиш. Ўша куни Мурод аканинг оиласидагилардан бошқа ҳамма дўкондан ул-бул харид қилди.\nШу куни бутун маҳалламиз бўйлаб хонгуруч паловининг хушбўй ҳиди таралди.\nБу йилги Наврўз маҳалламизда аввалгидек файзли, фараҳли эмас, аллақандай сўник, сокин кечди. Ер тақсимоти идорасида ишлайдиган Шомил отанинг ўғли Ориф ҳовлида чордана қуриб, тор чертиб қўшиқ айтмади, буни ҳеч ким ундан илтимос ҳам қилмади. Биз болалар турли хил байрам ўйинларини ҳам ўйнамадик.\nҲамма байрамни ўз уйида ўзича нишонлади. Биз ҳам оиламиз билан дастурхон бошида яхши ниятлар қилиб Йилбошини қарши олаётган эдик.\nШу чоғ дераза тагидан иккита шарпа ўтиб кетди. Кўп ўтмай, эшигимиз оҳиста очилиб, хонамизга иккита қалпоқ келиб тушди. Онам кулимсираганча қалпоқларга ширинлик, қизилга бўялган тухум солиб, эгаларига қайтарди. Мурод аканинг кичкина ўғли ичкари кириб, ҳовлиққанча гапира кетди.\n– Дилора хола, отамни қўйворишибди. Боягина уйимизга кириб келди.\nБоланинг қувончи ичига сиғмасди. Бу хабарни эшитиб, биз ҳам севиндик, албатта.\nГарчи Мурод аканинг қайтганини бутун маҳалла эшитган бўлса-да, кеч тушгани, ҳамма байрамни нишонлаётгани учун “Карвон кўрди”ни эртага қолдиришган эди.\nЎша оқшом бутун маҳалла аҳли бир умид чироғи ёғдусида уйқуга кетди.\nЗулматга бурканган сукунат пардасини ярим тундаги қичқириқ ёриб ўтди. Мурод аканинг эшиги олдида қуролланган миршаблар туришарди. Хотини, болаларининг ялиниб-ёлворишига ҳеч ким қулоқ солмади. Бечорани энсасига милтиқ тираб опкетишди. Бу сафар Зобута хола айтгандек, қўлини орқасига қайириб олишганди.\nЎша кечаси Абутолиб амаки ишда эди. Одатда навбатчиликдан тонг саҳарда қайтиб келарди. Негадир ўша куни қайтмади. Унинг йўқлигини ҳазм қилолмаётгандим. Ўйинга киришиб кетган бўлсак-да, ора-сирада зинапоя тарафга қараб қўярдим. Худди зинапоя ортидан Абутолиб амакининг юлдузли телпаги кўриниб қоладигандек эди. Кун бўйи унинг йўлидан кўз узмадим.\nКатталарнинг гапларига қулоқ солиб эшитдимки, Наврўз куни кечқурун Абутолиб амаки авахтанинг эшигини очиб, Мурод акани чиқариб юборибди. Эртаси куни маҳбусларни “этап”га қўшиб жўнатишмоқчи экан. Бечора охирги кун, яъни байрамни оиласи бағрида ўтказсин, дегандир-да! Фақат шунинг учунмикан? Йўқ, албатта. У Мурод акани яхши танирди. Айби йўқлигиниям биларди. Биз болалар ўзимизча бир нарсага ойдинлик киритган эдик: агар ҳамма авахтахоналарнинг калити Абутолиб амакининг қўлида бўлганда, у бегуноҳ маҳбусларнинг ҳаммасини уйларига қўйиб юборган бўларди…\nЎшандан бери Мурод акани ҳам, Абутолиб амакини ҳам ҳеч ким кўргани йўқ. Фақат, Сталин ўлганидан кейин орадан бир неча йил ўтиб, Мурод аканинг уйига почтадан бир парча қоғоз келди. “Ишида жиноят таркиби бўлмагани сабабли Мурод Козим ўғли Муродов оқлансин (ўлимидан кейин)”.\nАгар Абутолиб амакининг ҳам оиласи, бирор яқин одами бўлганида, унга ҳам ана шундай бир парча қоғоз жўнатишарди, албатта. Фақат битта нарсадан тасалли топардик: биз болалар Мурод ака ва Абутолиб амакининг устидан анча йил аввал оқлов ҳукмини ўқиб бўлгандик…\n← Аввалги Аввалги Наим Каримов. Дўстлик дарахтининг яшил барглари\nКейинги → Кейинги: Комрон Назирли. Қўрқинчли муҳаббат (ҳикоя)


Эгасига жуда узоқ хизмат қилган 5 та афсонавий смартфон. Сиз ҳам уларни ишлатганмисиз? - Terabayt.Uz\nЭгасига жуда узоқ хизмат қилган 5 та афсонавий смартфон. Сиз ҳам уларни ишлатганмисиз?\nAndroid смартфонларнинг ҳаёт цикли чекланган.\nУларга iOS'га қараганда камроқ дастур янгиланиши келади. Масалан, iPhone 5s беш йил давомида янги версия дастур билан таъминланган бўлса, 2020 йилга қадар Samsung смартфонлари фақат иккита катта янгиланиш қабул қилган.\nЎҚИНГ: 2020 йилнинг энг яхши смартфонлари (GSMArena талқини)\nДизайн борасида ҳам Android смартфонлари ўз актуаллигини тез йўқотади. 2017 йилдан 2021 йилгача Apple ўз смартфонлари олд томон тепа қисмини ҳошияли қилиб чиқарган, шу боисдан ҳам iPhone X ҳали ҳам трендда. Айни давр оралиғида эса Android смартфонлари ҳошиясиз, ҳошияли; томчисимон, айланасимон ҳошияли ва ҳаракатланувчи камерали бўлиб чиқди. Android эстетик стандартлари жуда тез ўзгаради.\nҚуйида санаб ўтадиганларимиз эса истисно ҳолатлардир. Ушбу смартфонлар ўз аҳамиятини тақдим қилинган йилдан камида уч йилдан кейин ҳам йўқотмаган. Ишлаб чиқарувчилар уларни таъминлаб беришда давом этган, узоқроқ муддат тизим янгиланишлари билан таъминланган, чунки уларга талаб юқори бўлган.\n1, 2. Samsung Galaxy S8 ва S8+\nGalaxy Note 7 фожиасидан сўнг, кореяликлар Galaxy S линейкасини муваффақиятли янгилаш билан ўзларини ўнглаб олишлари керак эди. Ва ушбу вазифа муваффақиятли амалга ошди. Galaxy S8 ва S8+ лар 2017 йилнинг энг омадли қурилмаларидан бўлди.\nТақдимотдан олти ой ўтиб, Mobile Choice Consumer Awards маросимода Galaxy S8 йил смартфони, хусусан, энг яхши камерафон деб топилган. Қурилмаларнинг дизайни ҳам йиллар давомида эскирмади ва кўпчилик эътиборини ўзига тортишда давом этди.\nS8 ва S8+ 18:9 форма факторли илк смартфонлардан бўлган. Ҳар икки модель ҳам қайрима экранга эга бўлган. Бу ўша даврларда кенг тарқалган эмасди. Ҳозирга келиб, брендлар бу дизайндан воз кечишга ўтишди, аммо корейслар ҳошиясиз эффект ва экрандаги контент фойдаланувчига яқинроқ кўринишидан лол қолишган.\nҚурилмаларнинг ягона камчилиги бармоқ изи сканерида эди. Сканер корпусдан ажралиб чиқмаган ва бармоқ билан тегилганда ҳам корпусдан сайқал борасида фарқланмас эди. Бундан ташқари, сканер орқа камеранинг чап томонига жойлангани боис уни топгунга қадар камера ойнасида доғ қолмасдан илож йўқ эди. Ушбу муаммо Galaxy S9 ва S9+ ларда ҳал қилинган. Айтиш мумкинки, S8 ва S8+ Galaxy S линейкасининг энг зўр смартфонларидан бўлган.\nЎҚИНГ: Samsung Galaxy S смартфонлари: энг ёмонидан энг яхшисигача\n2017 йилги Xiaomi Mi 6 смартфонини ҳозир ҳам 2.15 миллион фойдаланувчи ишлатади. Бу маълумот Weibo тармоғи орқали компания раҳбари Лей Жун томонидан маълум қилинган. Жуннинг таъкидлашича, тўрт йил олдин чиққан смартфон учун қойилмақом натижа бу. Ҳа, бизнингча ҳам, шундай.\nЯхши камера, кучли процессорга эга функционал смартфон қидирган ва айни дамда пулдан тежашни ҳам кўзлаганлар учун Mi 6 идеал танлов бўлган. Смартфон 5.15 дюйм LCD экран, 16:9 форма фактори ва Full HD аниқликка эга эди. Қурилма Snapdragon 835 чипи билан жиҳозланган, 6/128ГБ хотирада ишлаган. Орқа панелда эса 12МПлик икки, олдида 8МПлик битта камера бўлган. Аккумулятор сиғими эса 3,350 мАс эди.\n2014 йили чиққан бу смартфон ўз давридан олдинда эди. Шундан сўнг, Xiaomi саҳнага чиқди, бошқа Хитой брендлари ҳали саноатда катта ўрин эгалламаганди. Ушбу қурилма, асосан, интернет орқали сотилган.\nOnePlus смартфонни флагман қотили деб атаган: девайс қиммат моделлардаги каби техник жиҳатларига эга эди, нархи эса 400 доллар эди. Қиёс учун, ўша йилги iPhone 6 аввалига 650 доллардан сотилган.\nСмартфоннинг дастур янгиланишларини қабул қилиши ҳам қизиқ бўлган. Қурилма қадоқдан Android 4 базасидаги CyanogenMod 11S интерфейсида ишлаган бўлса, бир йилдан кейин апдейт қабул қилиб, Android Lollipop базасидаги OxygenOS'да ишлай бошлади.\n2020 йилда ҳам смартфон ҳаммани лол қолдирди. Олти йил олдинги модель Android 10'га ўтди! 2021 йилда ҳам смартфон ҳамон «тирик». Компаниянинг топ менежери Питт Лаунинг айтишича, ҳали ҳам 300 та фойдаланувчи OnePlus One ишлатади.\nСмартфоннинг техник жиҳатлари жозибали эди. Қурилма Snapdragon 801 процессори; 3ГБ тезкор, 16/64ГБ доимий хотира, 5,5 дюйм IPS экран ва 1920х1080p резолюция (Full HD) га эга. Орқа панелдаги ягона камера резолюция 13 мегапиксел бўлган.\nСмартфоннинг камераси сифат борасида унчалик ажралиб турмаган, лекин ўша даврларда мобил фотграфияга унчалик эътибор берилмаган. Смартфонлар камерасига 2018 йилда Huawei P20 Pro чиқарилиши билан жиддий эътибор қаратила бошлаган. OnePlus One смартфони iPhone ва Galaxy S'лар сингари кучли ва функционал бўлиши кўзда тутилган эди ва шундай бўлди ҳам.\nOnePlus'нинг яна бир қурилмаси. 2020 йил майда OnePlus Android 10 базасидаги OxygenOS 10 янгиланишини OnePlus 5 ва 5T смартфонларига жўнатишни бошлади. Бу — смартфонлар қабул қилган учинчи ва энг сўнгги асосий Android янгиланиши эди. Ўтган йили ҳам смартфон урфдан қолмаган эди, чунки унинг техник жиҳатлари ҳамон аҳамиятли бўлган.\nOnePlus 5T смартфони Dash Charge технологияси асосида заряд олган. 2018 йилда Tom's Guide ушбу смартфон ҳатто флагманлар орасида ҳам энг тез қувват олувчиси эканини маълум қилган. Сайт ўтказган тестда смартфон ярим соатда 0% дан 53%, бир ярим соатда эса 93% қувват йиғган. iPhone X эса мос равишда 50% ва 81% заряд олган.\nБундан ташқари, смартфоннинг дастурий таъминоти ҳам соф Android'га жуда яқин бўлган.\nЎҚИНГ: Эски флагман яхшими ёки янги ўрта тоифадаги смартфон?\n#Galaxy S8 #Galaxy S8 Plus #Xiaomi Mi 6 #зўр смартфон #OnePlus 5T


18:33 / 25.11.2016\nРоссия автомобиль бозорида Ravon R4 седанининг савдоси бошланди. У россияликларга яхши таниш бўлган Chevrolet Cobalt моделининг қайта ишланган намунаси бўлиб, GM Uzbekistan компанияси томонидан Ўзбекистоннинг Асака шаҳридаги заводида ишлаб чиқилади. Унинг нархи 499 000 рубль (7700 АҚШ доллари)дан бошланиб, энг қимматини 619 000 рубль (9600 доллар)га харид қилиш мумкин.\nСеданнинг учта намунасига ҳам бир хил, 106 от кучига эга 1,5 литр ҳажмли бензинда юрувчи мотор ўрнатилади. У беш босқичли механик ёки олти диапазонли «автомат» узатмалар қутиси ёрдамида автомобилни ҳаракатга келтиради. Ravon R4 11,7 ва 12,6 сонияда тезлигини 100км/соатга чиқара олади. Шаҳарда ёқилғи сарфи 8,4 ва 10,4 литрни ташкил этади.\nРоссия Ravon R2 Chevrolet Nexia R3 Gentra


НИМРАНГ ПУШТИ ОКСИТРОПИС\n2. Нурота тоғларида тарқалган эндемик тур.\nБўйи 30–40 см, поясиз, ёғочсимон кўп йиллик ўт. Баргининг узунлиги 10–15 см, яшил, ётиқ ипаксимон тукли. Асосий банди ва баргчаларининг банди кумушсимон тукли. Гулпопуги момиқ, ғовак, чўзиқроқ, узунлиги 7–15 см, кўп гулли, гуллари сийрак жойлашган. Косачаси қўнғироқсимон, узунлиги 12–14 мм, оқ тукли. Гултожи пушти-бинафша рангли. Дуккаги чўзиқ, узунлиги 10–15 мм, эни 4–5 мм, тумшуқчасининг узунлиги 5-6 мм, қалин оқ туклар билан қопланган, деярли икки уяли. Май–июнь ойларида гуллаб, меваси июнь–июлда етилади.\nЖиззах, Самарқанд ва Навоий вилоятлари: Нурота ва Оқтоғ тизмаларида тарқалган.\nТоғнинг пастки ва ўрта қисмидаги шағалли-тошли ёнбағирларда ўсади.\nЯкка-якка ҳолда ва кичик тўплар ҳолида учрайди.\nЧорва молларининг боқилиши натижасида ўсимликнинг сони камайиб кетган.\nНурота қўриқхонасида муҳофаза этилади.


Таро Асо партия етакчилигидан воз кечмоқда\nЯпонияда ҳукмрон Либерал демократлар партияси парламентга ўтказилган сайловда мағлуб бўлгандан сўнг, Бош вазир Таро Асо партия етакчилигидан воз кечишини эълон қилди.\n-Либерал демократик партиясининг, жумладан, айрим партиядошларимнинг парламентда ўз ўринларини йўқотгани ачинарли ҳолатдир. Партия етакчиси сифатида бу менга оғир ботмоқда ва Либерал демократлар партияси етакчилигидан воз кечиш ниятидаман,-деди Таро Асо.\nЯкшанба куни ўтказилган парламент сайловида мухолифатдаги Демократлар партияси яхши натижага эришди. Сайлов расмий натижалари эълон қилинмаган бўлса-да, мустақил ҳисоб-китобларга кўра, демократлар 480 ўринли парламентдаги 308 ўринни қўлга киритган.\nПарламент сайловида ғолиб деб топилса, Демократлар етакчиси Юкио Хатояма Бош вазир этиб тайинланиши мумкин.


ЮЗ БИЛАН ЮЗЛАШАЁТГАН МОМОЛАP - AmuNews.uz - энг сўнгги янгиликлар\nЮЗ БИЛАН ЮЗЛАШАЁТГАН МОМОЛАP\nБиз кўп нарсаларни узоқ-узоқлардан излашга одатланиб қолганмиз. Лекин ёнгинамизда мўъжизалар яратган, бугунги дориломон давримизнинг мустаҳкам асосини қурган, ўтмишнинг оғир юкини елкасида тутган фидойи инсонлар биз билан ёнма-ён яшаётганига эътибор бермаймиз. Ҳаётда ҳеч нарса тайёр ҳолда осмондан тушмайди. Бугунги дориломон замон ҳам осмондан тушган эмас. Бу ўтган даврдаги миллионлаб жафокаш, фидойи инсонларнинг оғир заҳматларининг мевасидир.\nАна шундай табаррук инсонлардан Хадича момо Бовбек қизи ва Қизларгул момо Абдуллаевалар айни кунда 98 ёшни тўлдириб, тўқсон тўққизинчи баҳорни қарши олишмоқда. Улар сўнгги 86 йилдан буён тенгқур дугона бўлиб, ҳозирги "Чойкўл” овули ҳудудидаги "Қорақипчоқ” ва "Шағал овул” аҳоли пунктларида истиқомат қилишади. 1929-1930 йилларда мана шу аҳоли пунктлари ҳудудида илк жамоа хўжалиги ташкил этилган. Хадича момо ва Қизларгул момолар ўша пайтда 12-13 ёшда бўлиб, мазкур жамоа хўжалиги пахта майдонларида эрта тонгдан қош қорайгунча меҳнат қилишган.\n– У даврларда ерлар кетмон ва белкурак билан ағдарилиб, чигит экиларди. Ер ҳайдаш учун қўш ҳўкиз ёки от, туя ёхуд эшак қўш қўшиларди. Оғир қўл меҳнати тинкамадоримизни қуритарди. Қош қорайганда зўрға уйимизга етиб борардик. 1933-1934 йилларда рўй берган қаҳатчилик ва очарчилик ҳаммасидан ошиб тушди. Жуда кўп болалар, кексалар ва касалманд кишилар нобуд бўлди. Оммавий равишда ёпирилиб келган терлатма касаллиги ҳам кўпларнинг ёстиғини қуритди, бу касаллик ёш-у қарини аяб ўтирмади. Энг сара эл-юрт ўғлонлари қатағон қурбонлари бўлишди. Диний саводли, билимдон кишилар қамоқхоналарда ўлиб кетди. 1929-1930 йилларда ер-мулк эгалари қулоқ қилиниб, уларнинг бутун ер-мулки тортиб олинди. Хуллас, ўн-ўн бир йил давомида сурункасига бирон бир қувончли воқеа ёки ҳодиса рўй бермади. 1941 йил 22 июнда бошланган иккинчи жаҳон уруши биз кўрган кўргиликларнинг ҳаммасидан ёмони бўлди. Қурол-яроғ кўтаришга қурби етадиганбарча эркак кишилар кетма-кет урушга сафарбар қилиндилар. Қишлоқларимизда нуқул хотин-халажлар, кексалар ва болалар қолди. Эндиликда улар урушга кетган кишилар ўрнида ҳам ишлашлари шарт эди. "Ҳамма нарса фронт учун, ғалаба учун!” деган шиор фронт орқасида меҳнат қилаётган бизлар учун уруш йиллари ҳаётнинг туб мазмуни бўлиб, биз ўзларимизнинг фидойи меҳнатларимиз билан урушда ғалаба қозонишга муносиб ҳисса қўшдик. Урушдан кейинги йиллар ҳам осон бўлмади. 1950 йиллардан бошлаб сал қаддимизни кўтариб яшай бошладик. Бугунги мустақиллик даврига тўхталадиган бўлсак, бундай тинч, обод, фаровон ҳаётни биз фақат орзу қилганмиз. Дастурхонимиз нонга тўла, турли ноз-неъматлар бисёр. Невара, чевара ва эвараларимиз мактабларда, коллеж ва академик лицейларда, олий ўқув юртларида билим олишмоқда, етук мутахассислар бўлиб етишишмоқда. Мана шу камолга етаётган янги авлод бизнинг порлоқ келажагимиз. Улар Ўзбекистонимизни бутун дунёга танитишади.\nХадича момо Бовбек қизи билан Қизларгул момо Абдуллаеваларнинг ҳикояларини мароқ билан тингларканман, мен халқимизнинг сўнгги бир асрлик тарихи ҳақида аниқ бир тасаввурга эга бўлдим.\nҲа, бу табаррук момоларимиз сўнгги бир асрлик тарихимизнинг тирик гувоҳлари ва мазкур тарихий воқеаларнинг бевосита иштирокчиларидир. Биз уларни ва улар сиймосидаги муҳтарам ва азиз кексаларимизни янада қадрлаб, эъзозлашимиз зарур. Бу бизнинг инсонийлик ва фуқаролик бурчимиздир.\nСуратда: икки дугона момоларимиз - ўнгда Хадича момо Бовбек қизи ва Қизларгул момо Абдуллаевалар.


20:42 / 12.10.2019\nKun.uz мухбири ҳокимлик вакиллари билан суҳбатлашиб, шу каби саволларга жавоб топишга ҳаракат қилди.\nМавсум давомида беш кунлик, ўн кунликда энг кўп пахта терган оилалар, теримчиларга телевизор, музлаткич каби совғалардан ташқари автомобиллар ҳам совға қилиш фикри кластер корхона раҳбарларининг ўзидан чиқди. Менга улар «Шу совғаларни ўз қўлларингиз билан топшириб берсангиз, пахтакорлар янада хурсанд бўлишади», дейишди. Машиналарни оддий оилалар, далада меҳнат қилиш билан умри ўтаётган инсонларга тақдим қилишда қатнашяпман, холос. Ҳамма совғалар кластер корхона директорлари ҳисобидан олиняпти. Уларнинг барчаси пулдор, ўзига тўқ одамлар. Бу ерда ҳеч қандай давлат бюджети ҳисобидан маблағ сарфлангани йўқ. Теримчиларни вақтида рағбатлантираётганимиз туфайли ҳозирда вилоят пахтакорлари режани 90 фоизга бажарди. Маррага оз қолди!», дейди ҳоким.\nШундан сўнг, автомашина соҳибаси бўлган Ҳовахон Мадаминованинг ўғли - Қўштепа туманидаги «FERGANA GLOBAL TEXTILE» МЧЖ раҳбари Мўминжон Раззоқовга сим қоқдик. Ундан автомашина кимнинг маблағига олинганини сўрадик. «Автомашина вилоят ҳокимининг шахсий маблағига сотиб олинганми ёки фарзандлар ўртада пул йиғиб волидангизга совға қилдингизми?», деган саволдан кейин тадбиркор телефонда суҳбатлаша олмаслиги, Қўштепага борсак, кўришиши мумкинлигини айтиб, гўшакни қўйиб қўйди.


Лаббайка, йа Расулаллоҳ!\n- Май 29, 2017\nУчинчи куни таровеҳни ўқишга боряпмиз. Масжид сари қадам ташлаб борар экансиз, йўлда сафни тўлдираётган одамларнинг кўплигини кўриб хурсанд бўласиз. Нега қувонмайликки, ахир Расулуллоҳ соллаллоҳу алайҳи васаллам одамларни ҳар доим ана шу фазилатли намозни ўқишга тарғиб қилар эдилар. Жумладан, ул зоти шариф бундай деганлар:\n“Кимки Рамазон кечаларида иймон ва ихлос билан қоим бўлса, ўтган гуноҳлари мағфират қилинади” (Асҳоби сунан Абу Ҳурайра розияллоҳу анҳудан қилган ривояти).\nБугун юртдошларимиз Пайғамбар соллаллоҳу алайҳи васалламнинг ана шу чақириқларига “Лаббайка, йа Расулаллоҳ!” деб ибодатга ошиқмоқда.\n“Раҳимжон ота” жоме масжиди ҳам одамлар билан гавжум. Намозхонлар сидқи ихлос билан келиб Хатмга ҳозир бўлиб туришибди. Имом домла жамоага Саодат асри даврида таровеҳнинг қандай ўқилгани ҳақида сўзлаб бергандан сўнг Хатм бошланди.\n1915 марта ўқилди\nДругие материалы в этой категории: « Самарқанд масжидларида Рамазон шукуҳи\tШарофатли умматлар »


Абдулазиз Аҳмад Абдулборий Муҳаммад Абдулборий Тубайтий Абдулбосит Абдуссомад Абдулбосит Абдуссомад (Мужаввид) Абдулвадуд Ҳаниф Абдуллоҳ Босфор Абдуллоҳ Жуҳаний Абдуллоҳ Кандари Абдулмуҳсин Қосим Абдулмуҳсин Ҳарсий Абдулраҳмон Судайс Абдулҳодий Канакери Абдуррашид Суфий (қироат Ассусий) Абдуррашид Суфий (қироат Халаф) Абдурраҳмон Мажид Абдурраҳмон Олусий Аддукалий Муҳаммад Алалим (қироат Қолун) Аз-Заййин Муҳаммад Аҳмад Акром Алалақми Ал-Уйун Коший Али Жобир Али Ҳажжож Суосий Али Ҳузайфий Али Ҳузайфий (қироат Қолун) Алий Куший Алий Куший (қироат Варш) Аҳмад Ажмий Аҳмад Амир Аҳмад Мароғий Аҳмад Наина Аҳмад Собир Аҳмад Қодир Тараблусий Аҳмад Қодир Тараблусий (қироат Қолун) Аҳмад Ҳашоший Валид Наеҳий Доктор Айман Рушдий Сувайд Ёсин Жазоирий Ёсир Дусарий Ёсир Мазруий Ёсир Қураший Жамол Шокир Абдуллоҳ Жамон Усаймий Иброҳим Аҳдор Иброҳим Дусарий Иброҳим Дусарий (қироат Варш) Идрис Абкар Имод Зуҳайр Ҳофиз Махмуд Халил Хусорий Махмуд Халил Хусорий (мужаввид) Махмуд Халил Хусорий (қироат Варш) Маҳмуд Али Албанно (Мужаввид) Маҳмуд Рифоий Маҳмуд Шаймий (қироат ад Дуурий) Моҳер Шаҳаширо Моҳир Маъқилий Муиз Ҳарсий Муса Билол Мустафо Исмоил Мустафо Раъд Азовий Муфтаҳ Султоний Муфтаҳ Султоний (қироат ад Дуурий анил Кисаий) Муфтаҳ Султоний (қироат Аддурий ан Аби Амр) Муфтаҳ Султоний (қироат ибни Касир) Муҳаммад Абдулкарим Муҳаммад Абдуллоҳ (қироат ад Дуурий) Муҳаммад Абдуллоҳ (қироат Ал Баззий) Муҳаммад Айюб Муҳаммад бин Рошид ал-Афасий Муҳаммад Жибрийл Муҳаммад Луҳайдон Муҳаммад Муншид Муҳаммад Рашод Шариф Муҳаммад Сиддиқ Миншавий Муҳаммад Солиҳ Олим Шоҳ Муҳаммад Таблавай Муҳаммад Усман Хон Насер ал-Қатами Неъмат Ҳасан Нобил Рифоий Одил Райён Роми Деаис Саййид Рамазон Салоҳ Бухартий Сауд Шурайм Саъд Ғомидий Саҳл Ёсин Тавфиқ Соиҳ Ториқ Абдулғани Даввоб (қироат Қолун) Умар Қазабрий (қироат Варш) Форис Аббад Халифа Тунайжий Холид Абдулкофий Холид Муҳанно Шайх Абу Бакр Шатрий Шайх Али Хузайфий Шер Озод Тоҳир Яҳё Ҳавво Қаҳтоний Ҳоний Рифоий Ҳотам Фарид Алваир /mp3/surah/xalil_xusoriy/086.mp3\nМахмуд Халил Хусорий - Ториқ\nМаккада нозил бўлган. 17 оятдан иборат.\nУшбу сураи кариманинг номи ўзининг биринчи оятидаги «ват-ториқи» сўзидан олингандир. «Ториқ» сўзи араб тилида «қаттиқ уриш» маъносида ишлатилади. Араблар болғани «митроқа» («қаттиқ урувчи асбоб») деб атайдилар. «Ториқ» сўзи асосан кечаси эшик қоқиб, чақириб келувчига нисбатан ишлатилади. Сураи каримадаги «ториқ» лафзи айнан шу маънода, «кечаси келувчи» деган маъносида ишлатилган.\nБошқа маккий суралар қатори, Ториқ сурасида ҳам Ислом ақийдасига тааллуқли баъзи ишлар муолажа қилинади.\nТориқ сурасида инсон ўлганидан сўнг қайта тирилтирилиб, Роббул оламин ҳузурида сирлари фош бўлган ҳолда ночор туриши, Қуръон Аллоҳ таолонинг каломи экани, унга ҳеч нарса зарар етказа олмаслиги ҳақида сўз кетади. Инсонга хитоб қилиниб, уни ўзига бир назар солишга чақирилади. Аслида, инсон шаҳват пайтида ажраб чиқадиган арзимаган сув эди. Лекин Аллоҳ таоло уни тафаккур қиладиган жонли, ақлли зотга айлантирди. Шундай нарсага қодир Аллоҳ таоло ўлган одамни тирилтира олмайдими? Дунёдаги барча нарса Аллоҳ таолонинг иродаси билан бўлади.\nУшбу сураи карима осмон билан ва тунда пайдо бўлувчи юлдуз билан қасам ичиш ила бошланиб, ҳар бир жонга муҳофиз фаришта бириктирилгани алоҳида таъкидланади.\nСўнгра эса Аллоҳ таолонинг ўлган инсонни қайта тирилтира олишга қодир Зот эканини тасдиқловчи ҳужжат ва далиллар келтирилади.\nКейин, бир кун келиб, барча сирлар фош бўлиши, ана ўшанда кофир ва осийларда на бир қувват ва на бир ёрдамчи бўлмаслиги таъкидланади.\nШундан сўнг осмону ер билан қасам ичиб, Қуръони Каримнинг фосил қилувчи, яъни мўмин билан кофирни ажратувчи калом экани, ҳазил эмаслиги таъкидланади.\nСураи кариманинг сўнгида эса кофирларга таҳдид оятлари келади.


“Ғаройиб ҳодисалар изидан”: “НАРИГИ ДУНЁНИНГ СИРЛАРИ…” - 11 Марта 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Март » 11 » “Ғаройиб ҳодисалар изидан”: “НАРИГИ ДУНЁНИНГ СИРЛАРИ…”\n“Ғаройиб ҳодисалар изидан”: “НАРИГИ ДУНЁНИНГ СИРЛАРИ…”\nТиббиётда ҳам баъзан дунёни ларзага солувчи ҳодисалар бўлиб туради. Колумбиялик 82 яшар кампир Медельин Хулиана Менендес тўртинчи марта нариги дунёдан қайтиб, барчани лол қолдирган…\nБу албатта жаҳон рекорди деб бемалол айтиш мумкин. Чунки шу кунга қадар ҳеч ким Хулиана кампирга ўхшаб қайта-қайта тирила олмаган. Тирилган бўлса ҳам тўрт маротаба эмас…\nКампир азалдан инфарктдан азоб чекар, лекин ҳар сафар комага тушганда, врачлар ёрдамида, қолаверса, омад туфайлими, яна ўзига келаверарди. Охирги юрак хуружидан кейин ҳам шундай бўлди. Ҳозир кампир тинимсиз журналистларга интервью бериб, нариги дунёда кўрганларини ҳикоя қилиб ётибди.\nУнинг айтишича, ўлган одам жуда тинч ҳолатда бўларкан. Қулоқлари остида жуда ёқимли бир куй таралиб тураркан. Баъзилар қандайдир ерости йўли ҳақида гапиришади. Унақанги нарса бўлмасмиш.\n— Мен фаришталарни ўз кўзларим билан кўрдим. — дейди кампир. — Одамлар айтишарди. Фаришталар қанотли бўлишади дейишарди. Бўлмаган гап экан. Уларда ҳеч қандай қанот кўрмадим…\nҚолаверса, ҳар бир ўлган одам шу заҳоти жаннатга тушади. Бу жойни, афсуски, сўз билан таърифлаб бўлмайди. Қисқа қилиб айтиш мумкин, жаннатда одам осуда ва ажойиб бир ҳаётни кечиради…\nХитойлик 68 ёшли Мин Дачин ҳам нариги дунёда икки марта бўлиб қайтишга эриша олибди. Биринчи марта автоҳалокатдан кейин бўлса, иккинчи бор ток уриши оқибатида. Иккинчи бор тирик қолгач, у ўз кўзи билан кўрган нарсаларни қоғозга тушириб китоб ҳолига келтиради. Бироқ саксонинчи йилларда бу тахлит китобларнинг нашр этилишига рухсат беришмасди. Шу сабабли ҳам Дачин кутишга мажбур бўлди. Ниҳоят ўтган йили унинг нариги дунё сирлари тўғрисидаги китоби икки миллион нусхада чоп этилиб, одамларда катта қизиқиш уйғотди.\nХитойлик қаҳрамонимизнинг ёзишича, нариги дунёдаги ҳаёт ҳозирги ҳаётимиздан тубдан фарқ қилади.\n— У дунё жудаям зерикарли ва қўрқинчли. — деб ёзади Дачин. — Умуман, ўлим ўта оғир иш. Танани тарк этиб кетган руҳ кўплаб оғир синовларга дучор бўлади. Аввало уни соч толаси каби ингичка қил кўприкдан ўтишга мажбур этишади. Кўприкнинг икки ёнида олов. Руҳ билан кўринмас суҳбатдош ўзаро мулоқотга киришиб, ёруғ дунёдаги қилмишлари тўғрисида суриштира бошлайди. Мабодо биртта саволга нотўғри жавоб бериб қўйса, тамом, шу ондаёқ олов қаърига қулаб тушади…\nЎЗ ЖОНИГА ХИЁНАТ\nТўғри, ўлимдан кейинги ҳаёт ҳар бир одамни қизиқтиради. Лекин шу кунгача ҳеч ким тўлиқ жавоб эшитиш бахтига муяссар бўлган эмас. Балки бу сир сирлигича қолиб кетар…\nАммо дунёда нариги дунё билан қизиқувчиларнинг шундайлари бор эканки, улар атайин кома ҳолатига тушишдан ҳам тоймас эканлар…\nМасалан, бухарестлик 27 яшар Мауриция Радеску нариги дунёни ўз кўзлари билан кўрмоқчи бўлиб, қўрқмасдан бир халта уйқу дорини ичиб юборди. Ҳушини йўқотаётиб уй эшигини очиқ қолдирди. Хайриятки, врачлар уни ўзига келтиришди. Руҳшуноснинг «Нега бундай қилдинг?» деган саволига Радеску хотиржамгина жавоб қилди.\n— Ўтган йили бир дўстим оламдан ўтганди. Шу билан кўришиб ҳол-аҳволини билмоқчи эдим…\nБахтга қарши у дўсти билан учраша олмади. Ўзининг айтишича, қандайдир тошлоқ жойларда дайдий-дайдий яна орқага қайтибди…\nАмерикалик Мэтью Грэхем Вудс эса, ўртоқлари билан гаров ўйнаб бошини қизиб турган газ плитаси ичига тиқади ва газдан то йиқилиб қолмагунча ҳидлаб тураверади. Унинг нияти ҳам нариги дунёда бўлиб қайтиш эди. Нияти амалга ошмади. Врачлар ўзига келтиришганига қарамай, ҳеч нарсани эслай олмади. Аксинча, жиннихонада даволанишга мажбур бўлди. Ҳозиргача ҳам у жиннихонада. Жуда қўрқоқ бўлиб қолган. Ҳеч нарсага тегина олмайди. Ҳатто, деворга яқин боришга-да қўрқади… Врачларнинг айтишларига қараганда, Вудс комага тушган маҳали нариги дунёда жуда даҳшатли ҳодисаларга рўбарў бўлган.\nКим билсин? Врачлар ҳам ўзларича тахмин қилаверишади. Биз учун эса, яхшиси, ҳеч нарсани билмаслик маъқул.\nКатегория: HIKOYALAR / ХИКОЯЛАР | Просмотров: 125 | | Рейтинг: 0.0/0


Форумда илгари сурилган ташаббуслар миллий қадриятларимиз ва иқтисодиётимиз тараққиётига эш бўлди | O'zLiDeP\nФорумда илгари сурилган ташаббуслар миллий қадриятларимиз ва иқтисодиётимиз тараққиётига эш бўлди\nМуҳтарам Президентимизнинг Ёшлар форумига ташрифи доирасидаги нутқлари, ёшлар билан самимий суҳбатларидан тўқинланмаган одам бўлмаса керак. Айниқса, давлат раҳбарининг йигит-қизлар билан дилдан суҳбати уларнинг нигоҳларидаги оловдан, шижоатдан шундоққина билинди.\nПрезидентимизнинг “Мен ҳар гал ёшларимиз билан учрашганимда сизларнинг ғайрат-шижоатингиздан куч-қувват оламан, кўнглим тоғдай кўтарилади... Сизларни Ўзбекистоннинг энг катта бойлиги, бебаҳо хазинаси сифатида қадрлайман”, деган фикрлари, шубҳасиз, ёшларимизнинг келгуси улкан мақсадларига дебоча очди.\nФорум доирасида президентимиз томонидан қўллаб-қувватланган “Ёшлар: 1+1” дастури доирасида ишсиз ва уюшмаган ёшларни касб-ҳунар ва тадбиркорликка ўқитишнинг ташкил этилиши ҳамда “Ҳар бир тадбиркор – ёшларга мададкор” тамойили асосида 1 нафар тадбиркорга 1 нафар ишсиз ёшни бириктириш ташаббуслари жуда олижаноб фикр бўлди. Келгуси йилда мазкур ташаббуслар асосида камида 500 минг нафар ёшни иш билан таъминлашга замин яратилади.\nШунингдек, кейинги вақтда ҳунармандлар билан ёшлар ўртасида етарлича ҳамкорлик, айтиш жоиз бўлса, “Устоз-шогирд” анъанаси намунали олиб бормаётгани алоҳида қайд этилди. Президентимиз томонидан анъанани кучайтириш учун янги чоралар белгилаш ва ёшларга кўмакдош бўладиган ҳунарманд усталарни Бандликка кўмаклашиш жамғармасидан моддий рағбатлантириш тизимининг жорий этилиши чинакам эзгу ва миллий қадриятларимизга эш ташаббус бўлди.\nБиз ҳам ўз навбатида ёшлар ташаббусларига қанот беришда айни форумда илгари сурилган эзгу ҳаракатлардан куч оламиз. Андижонлик йигит-қизларимизнинг улкан мақсадларига форум доирасидаги хайрли ташаббуслар билан йўл очамиз.\nЁшлар масалалари бўйича ўринбосари.\nЁшлар Ватанимизнинг энг катта кучи, бойлиги, бебаҳо хазинаси қайта-таъкидланган Ёшлар форуми ўзгача юқори кайфиятда ўтди. Мамлакатимизда илк бор ўтказилаган мазкур анжуманни иштирок этган давлатимиз раҳбари ҳам юртимиздаги ҳар қандай ислоҳотларда ёшларнинг куч-ғайратига, азму шижоатига суянишларини алоҳида қайд этганлари бежиз эмас. Бугун Ватанимизда учинчи Ренессанс пойдеворини яратишга фаол киришган бир вақтимизда чиндан ҳам келажак яратувчилари муҳим ўрин тутади.Негаки, бўлғуси Ренессанснинг энг муҳим бўғинлари оила, мактабгача таълим, мактаб ва олий таълимни ўзида ифода этади. Шунинг учун ҳам айни соҳаларда туб ислоҳотлар амалга оширилмоқда.\nМуҳтарам Президентимиз шунингдек, эркин иқтисодий зоналар бўйича мавжуд тажриба асосида ҳудудларда Ёшлар кичик саноат зоналари ташкил этилишини таъкидлаганларида жуда мамнун бўлдик. Чунки айни ташаббус билан ёш тадбиркорларнинг, тадбиркорликни бошламоқчи бўлган ёшларнинг имкониятлари янада кенгаяди. Саноат зоналарида устб келаётган авлод вакилларининг бизнес лойиҳалари юз очади, қўллаб-қувватланади.\nБугун, албатта, тенгдошларига ибрат бўлаётган. жамиятдаги янгиланишлар жараёнларида фаол иштирок этаётган ёшлар жуда кўпчиликни ташкил қилади. Аммо тан олиш керак, йўлидан адашган йигит-қизлар ҳам йўқ эмас. ана шундай кўмакка муҳтож ёшлар қатлами билан масъуллар ўртасида тўғридан-тўғри мулоқот ўрнатишга хизмат қиладиган “Ёшлар мурожаати” электрон платформаси яратилиши белгилангани мазкур йўналишдаги муаммоларнинг бартараф этилиши учун замин бўлади.\nФорум доирасидаги эзгу ташаббуслар асосида биз ҳам ёшлар билан ишлашда маълум вазифаларни белгиладик.\nПрезидентимизнинг форумга йиғилган ёшлар билан қилган суҳбатларини тинглаб, кўриб, очиғи, шундай хурсанд бўлдимки, шундай бағрикенг, бизларни қўллаб-қувватлагувчи юртбошининг фарзандлари эканимиздан яна бир бор фахрланиб кетдим.\nАйниқса, давлатимиз раҳбарининг бизларга кўзи, юраги ёнган ёшлар дея таъриф беришлари, хайрли ташаббусларни илгари сурган фикрлари бутун Ўзбекистон ёшларига улкан мотивация берди.\nАйни вақтда ҳаётимизда санъат, адабиёт, спорт соҳасида биз ёшларнинг имкониятларимиз керагидан ортиқ. Улар билан юқори марраларга томон дадил бормоқдамиз. Хусусан, Тадбиркорлар ва ишбилармонлар ҳаракати – Ўзбекистон Либерал-демократик партияси Ёшлар қаноти аъзоларининг айни соҳалардаги ютуқлари мақтанишга арзийди. Нокамтарликка йўймангу, тенгдошларимнинг жуда кўплари партиямиз томонидан қўллаб-қувватланиш туфайли шу соҳаларда юксак чўққиларни забт этаётирлар. Муҳтарам Президентимизнинг бу соҳаларни ривожлантириш бўйича истиқболдаги вазифаларни белгилаб берганлари айни муддао бўлди.\nФорумда ёшлар маънавияти хусусида айтилган муаммолар борасида бизнинг ҳар доимгидан сезгир, огоҳ, ҳар бир масалада аввало, Ватан манфаатларини ўйлаб иш тутишимиз зарурлиги юртбошимиз томонидан алоҳида таъкидланди. Бу эса бизнинг келгусидаги улкан марраларни забт этишимиз, оқилона ва одилона ҳаёт кечиришимиз, Ватаннинг ҳар қандай эзгу чақириқларига “лаббай” дея жавоб беришимиз, Ўзбекистоннинг жаҳон ҳамжамиятида юксак зрин эгаллаши учун бор билимимиз, куч-ғайратимизни сафарбар этамиз.\nЁшлар қаноти фаоли,\nЖонажон ва гўзал Ўзбекистонимиз янги – 2021 йилга яхши ният, янги режалар ва улуғвор мақсадлар билан пешвоз чиқмоқда. Ана шу тариқа яна бир йилимизни тарих саҳифаларига кузатмоқдамиз.\nОртда қолаётган ушбу йил ўзидан бирмунча хотиралар қолдирмоқда. Бу хотиралар ичида энг ёддақоларлиси, Ўзбекистон Республикаси Президенти Шавкат Мирзиёевнинг Ўзбекистон ёшлари форумида сўзлаган нутқи бўлди, десам адашмайман. Боиси унда Президентимизнинг ҳар бир сўзи ёшларга катта куч-ғайрат, шижоат бағишлади. “Биз юртимизда қандай ислоҳотларга қўл урмайлик, аввало, сиз каби ёшларга, сизларнинг куч-ғайратингиз ва азму шижоатингизга суянамиз”, деганликлари юракларимизни фахр-ифтихор туйғуларига тўлдирди.\nЮртбошимиз ҳар гал ёшлар билан мулоқот қилганларида ўқиш, изланиш, тинимсиз ҳаракат қилиш лозимлигини таъкидлайдилар. Уларнинг “Ўз тажрибамдан келиб чиқиб, сизларга айтадиган маслаҳатим шу: Илмни қадрланг, илмга интилинг! Бир сония вақтингиз ҳам бекор ўтмасин! Ёшлик – умрнинг энг бебаҳо даври. Илм ва билим – ўтда ёнмайдиган, сувда чўкмайдиган, ҳеч ким сиздан тортиб ололмайдиган бойлик эканини асло унутманг! Сизлар мустақиллик фарзандларисиз”, деган даъваткор сўзлари бизни янги марралар сари ундади. Илм излашдаги ғайрат-шижоатимизни оширди.\nПрезидентимизнинг Ёшларга масалаларида илгари сурган долзарб вазифалари O'zLiDeP олдига ҳам амалга оширилиши зарур бўлган ишларни юклайди. Хусусан, эндиликда, Республикамизнинг барча шаҳар ва туманларида “ёшлар кичик саноат зоналари” ташкил этилади. Ушбу саноат зоналарида ёшлар лойиҳаларини амалга оширишга кўмаклашиш учун зарур бўладиган барча инфратузилма объектлари жойлаштирилади. Бундан ташқари, Оилавий тадбиркорликни ривожлантириш дастури орқали ҳар бир вилоятга ёшларнинг тадбиркорлик лойиҳалари учун 100 миллиард сўмдан кредит маблағлари йўналтирилади. Албатта, тадбиркорликни ривожлантириш, янги иш ўринлари яратиш каби бажарилиши лозим бўлган вазифалар ЎзЛиДеПнинг сайловолди дастурида ҳам белгиланган бўлиб, бу ишларни янада жадаллаштириш борасида муҳим вазифаларни белгилаб олдик.\nЮртбошимизнинг ёшларни қўллаб-қувватлашдаги яна бир муҳим сўзлари “Ёшлар билан ишлаш Президентдан тортиб вазиргача, ҳокимдан тортиб маҳалла раисигача – ҳаммамизнинг энг асосий ишимизга айланиши зарур”, деганлари бўлди. Юртбошимизнинг бу сўзлари биз, ёшларни янада тўлқинлантирди. Биз Президентимизнинг ишончларини оқлаб, юртга муносиб фарзанд бўлишга ҳаракат қиламиз!\nO'zLiDeP Фарғона вилоят Кенгаши Ёшлар\nРуҳи баланд одамнинг мақсади улуғ ва қадами қатъиятли бўлади.\nБундай инсон қийинчиликларни писанд этмайди, улардан ўз кучи, иродаси, ақлига таянган ҳолда чиқиб кета олади. Бундай одамни енгиб бўлмайди. Давлат раҳбарининг Ўзбекистон ёшлар форумида айнан навқирон ёшдагилар билан учрашуви, самимий мулоқоти бутун мамлакатдаги ёшларни руҳлантирди. Кўнглимизга туккан умидларимизни оловлантирди, режаларимиз, мақсадларимизни юксакроқ олишимиз кераклигини, кучли ва ташаббускор бўлишимиз лозимлигини уқтирди.\nАйниқса, Президентимизнинг ёшларга қилган мурожаатида 2 ва ундан ортиқ фарзанди олий ўқув юртида ўқийдиган оилаларга имтиёзли таълим кредити берилиши, ёшлар томонидан ишлаб чиқилган лойиҳаларни молиялаштириш учун 100 миллион доллар ажратилиши, ёшлар кичик саноат зоналари ташкил этилиши яна бир имконият бўлди. Бу имконият кўплаб тадбиркорлигини бошлаш ниятида юрган тенгдошларим учун ҳам қулайлик яратади.\nАлбатта, мурожаатда ўртага ташланган айрим масалалар O'zLiDeP Сурхондарё вилояти Кенгаши «Ёшлар қаноти»нинг олдига ҳам масъулият юклайди. Шундан келиб чиқиб, йўл харитамизга ҳам ёшларни ҳаётда ўз ўрнини топишлари, жамиятда муносиб ўрин эгаллашларига кўмаклашувчи лойиҳалар, вазифаларни амалга оширишни белгилаб олдик. Жумладан, соғлом турмуш тарзини тарғиб қилувчи спортнинг футбол ҳамда волейбол тури бўйича «Ўзбекистон кубоги» мусобақаларини ташкил этиш, ёш фермерларнинг тажрибасини оммалаштириш орқали уларнинг сафини кенгайтириш, «Замонавий касблар» маҳорат дарсларини ташкил этиш ва ёшларни тадбиркорларга бириктириш орқали уларнинг тажрибасини ўргатиш каби лойиҳаларни амалга оширишни белгилаб олдик. «Ёш инновациячи» стипендияси танловини эълон қилиш орқали эса илмий изланиш қилаётган, янги инновацион лойиҳалар муаллифларини қўллаб-қувватлашни мақсад қилганмиз. Буларнинг барчаси партиямиз фаоллари бўлган тенгдошларимизни ҳаётида бурилиш ясаши, эзгу ишлар ва мақсадлар сари ундашга хизмат қилади.\nёшлар билан ишлаш бўлими раҳбари


Тожикистонлик метролог мутахассислар Ўзбекистонда малака оширишмоқда\n17:23 / 09.04.2021\n“Ўзстандарт” агентлиги Ўзбекистон миллий метрология институтида (ЎзММИ) Германия Федерал физика-техника институтининг (PTB) “Марказий Осиё давлатларида сифат инфратузилмасини мустаҳкамлаш” лойиҳаси асосида 4 нафар тожикистонлик метрологлар малака оширишмоқда.\nЭслатиб ўтамиз, 2019-2022 йилларга мўлжалланган мазкур лойиҳада Қирғизистон, Қозоғистон, Тожикистон, Туркманистон ва Ўзбекистон давлатларининг мутахассислари иштирок этмоқдалар. Лойиҳа стандартлаштириш, метрология, мувофиқликни баҳолаш ва аккредитация тизимларини ривожлантиришга хизмат қилади.\nЛойиҳа доирасида “Тожикстандарт” агентлигидаги метрология лабораторияларининг мутахассислари Ўзбекистон миллий метрология институтида янги ташкил этилган калибрлаш ва эталон лабораторияларида ўқув амалий семинар асосида малака оширишмоқда. Бунда ЎзММИнинг чет элда малака ошириб қайтган метрологлари, ҳамкасб мутахассислари билан тарози ва термометрларни халқаро методлар асосида калибрлаш юзасидан тажриба алмашишди, билим ва кўникмаларини улашишмоқда.\nБу ҳамкорликдан кўзланган асосий мақсад “Тожикстандарт” агентлигида янги калибрлаш хизматларини жорий этиш ва лабораторияларни халқаро аккредитацияга тайёрлашдан иборат.\nБундан ташқари, уларда қўлланиладиган юқори аниқликдаги намунали ўлчаш воситалари ЎзММИ томонидан калибрлашдан ўтказилади, натижада ўлчашларнинг халқаро эталонларгача бўлган кузатилувчанлиги таъминланади.\nАввал хабар берганимиздек, жорий йил март ойида Ўзбекистон миллий метрология институтининг калибрлаш лабораториялари Туркиянинг аккредитатлаш агентлиги (TÜRKAK) томонидан халқаро даражада аккредитациядан ўтказилди. Бунинг натижаси ўлароқ, Ўзбекистон миллий метрология институтининг масса, босим ва ҳарорат катталиклари бўйича кўрсатиладиган калибрлаш лабораторияларининг далолатнома ва хулосалари Лабораториялар аккредитацияси бўйича халқаро ташкилот (ILAC) доирасида 60 дан ортиқ давлатларда тан олинади.\nЎзбекистон миллий метрология институти матбуот хизмати\n12:32 / 15.02.2021\n«Ўзстандарт» агентлиги бош директори ўринбосарлари ишдан олинди\n16:09 / 13.11.2020\nMade in Uzbekistan брендини мустаҳкамлаш учун нималар қилиш керак? Ўзстандарт агентлиги раҳбари билан суҳбат\n13:28 / 31.10.2020\nЎзстандарт: 8 ҳолатда кўмир ва брикет сифати талабга жавоб бермади


Рок – юлдузи: Исроил дунёдаги энг ёмон давлат\nТаниқли Pink Floyd рок гуруҳи етакчиси Роджер Уотерс Исроил ва унинг сиёсати ҳақида қатор жуда қаттиқ изоҳлар сўзлади.\nСаудия Арабистонида хуқуқбузар шаҳзодани хибсга олдилар\nСаудия Арабистонида фуқароларга нисбатан бир неча маротаба хуқуқбузарлик қилган қирол оиласи аъзоси хибсга олинди.\nҒазо сектори: 10 йиллик қамал ва харакатсизлик...\nБирлашган Миллатлар Ташкилоти яна бир бор жаҳон ҳамжамияти эътиборини 10 йилдан ортиқ Исроил қамали остида қолган Ғазо секторидаги азоб чекаётган фаластинликларга қаратишга харакат қилмоқда ва тез орада ҳаётга яроқсиз ҳолга келиши мумкинлиги ҳақида огоҳлантирмоқда.\nАраб давлатлари Қатарга қўйилган талабларни енгиллаштиришди\nСаудия Арабистони, БАА, Бахрайн ва Миср Қатарга қўйилган талабларни сезиларли даражада “юмшатдилар”: маълум бир қисмидан мутлақо воз кечдилар, қолганларини эса ҳеч қандай мухлатсиз бажаришга чорладилар.\nИсроиллик ота ўз қизини Ислом динини қабул қилмоқчи бўлгани учун ўлдирди\nИсроилда Ислом динини қабул қилмоқчи бўлган қизини ўлдирган отанинг устидан жуда “ шов – шувли” суд жараёни олиб борилмоқда.\nҚирғизистоннинг Ўш шаҳри яқинидаги Япалоқ қишлоғида спиртли ичимликларни сотиш ман қилинди.\nБундай қарор қишлоқ бошқаруви ўтказган мажлисда, қишлоқнинг барча фуқаролари томонидан бир овозда қабул қилинди.\nФранция президенти Фаластинни мустақил қилишга чорлади\nЯкшанба куни Франция президенти Эммануэл Макрон узоқ вақт давомида ечими топилмаётган Исроил ва Фаластин ўртасидаги масалани иккитомонлама хал этиш мақсадида музокараларни янгилашга чорламоқда.\nФранция Қатарга қўйилган чекловларни олиб ташлашга чақирди\nФранция ҳукумати араб давлатлари томонидан Қатарга нисбатан қўйилган чекловларни олиб ташлашга чақирди.\n“Мен жамиятни ва дунёни яхши томонга ўзгартирмоқчиман, бу ишни Флинтдан бошлайман”\nЛеон Алямин Ислом дини ҳақида турмада эканлигида биринчи бор эшитди. У наркотикларни ва қурол-яроғни ноқонуний сақлаганлик моддалари билан жиноий жавобгарликка тортилган. У 2003−2010 йиллар давомида озодликдан маҳрум этилган.


ҚР Президенти Қозоғистоннинг коронавирус вакцинасини яратиш ишлари билан танишди\n29 Октябрь 2020 10:30\nNUR-SULTAN. Kazinform – Қозоғистон Президенти Қасим-Жомарт Тоқаев ҚР Биологик хавфсизлик илмий-тадқиқот институти бош директори Кунсулу Закарияни қабул қилди, деб хабар қилди Kazinform Ақорда матбуот хизматига таяниб.\nТадбирда Қасим-Жомарт Тоқаевга коронавирусга қарши маҳаллий вакцинани ишлаб чиқиш ҳақида маълумот берилди.\nКунсулу Закария маълумотларига кўра, ҳозирги кунда институт базасида бешта платформада коронавирусга қарши вакциналар ишлаб чиқилмоқда. Институт томонидан ишлаб чиқилган инактив вакцина Жаҳон соғлиқни сақлаш ташкилоти томонидан маъқулланган, клиник синовларнинг биринчи босқичидан ўтган ва тадқиқотнинг иккинчи босқичи ҳозирда Миллий фтизиопульмонология илмий марказида олиб борилмоқда.\nКоронавирусга қарши иккинчи ички вакцина ЖССТ томонидан маъқулланган ва клиник синовлардан муваффақиятли ўтган. Ушбу вакцина учун материаллар Дори воситалари ва тиббиёт буюмларини экспертиза қилиш миллий марказида ўрганилмоқда.\nШунингдек, Президентга Қозоғистонда иммун препаратлари ишлаб чиқариладиган илк завод қурилиши ҳақида маълумот берилди. Илмий-тадқиқот институтида маҳаллий вакциналар ишлаб чиқарадиган илмий-тадқиқот заводи қурилмоқда. Заводнинг лойиҳавий қуввати йилига 60 миллион вакцинани ташкил этади. Бу нафақат ички бозорни қоплаш, балки уни экспорт қилиш имкониятини ҳам беради. Ушбу завод ишга туширилиши билан мамлакат импорт қарамлигидан халос бўлади.\nПрезидент илмий-тадқиқот институти ходимлари учун уй-жой қурилиши тезлигини ошириш таклифини қўллаб-қувватлади. Учрашувда, шунингдек, иш ҳақини ошириш, ушбу соҳага кўпроқ ёш мутахассисларни жалб қилиш, вакциналарни вақтинча рўйхатдан ўтказиш концепциясини меъёрий-ҳуқуқий ҳужжатларга киритиш масалалари муҳокама қилинди.\nУчрашув якунида Қасим-Жомарт Тоқаев маҳаллий вакциналарни яратиш бўйича бир қатор аниқ кўрсатмалар берди.\nКалит сўзлар: Тиббиёт, Қабул,\nВ Туркестанской области служебная собака помогла полицейским задержать иностранца с наркотиками\nОригинал письма хана Абылая передали в центр «Ұлы дала елі» в Туркестане


Янги мавсумда Суперлигада легионерлар лимити 4+1 кўринишида бўлади\n8 январь, 2019, 10:37\nТеглар:Pepsi Суперлига | Про-лига\nЎзбекистон Профессионал футбол лигаси 2019 йилги мавсум ички чемпионатда рақобатни янада кучайтириш учун регламентнинг бир қатор бандларига ўзгартириш киритди.\nУнга кўра, мамлакат футбол клублари ички чемпионатда иштирок этаётган бошқа бир клубга икки нафардан ортиқ футболчини ижарага бера олмайди. Бир клубнинг уч ёки ундан ортиқ футболчисини ижара асосида рўйхатдан ўтказмоқчи бўлган клублар бу ҳақда билишлари лозим.\nШунингдек, ижарага берилган футболчилар ўзлари биринчи шартнома тузган клубга қарши ҳар қандай футбол учрашувларида майдонга тушиш ҳуқуқига эга бўлишади. Икки клуб ўртасидаги шартномаларда бу ҳолат алоҳида кўзда тутилган бўлса, у ўз кучини йўқотади ёки шартноманинг айнан шу бандига ўзгартириш киритилади.\nШунингдек, 2019 йилги мавсумда Суперлига ва Про-лига “А” учун легионер футболчилар лимити 4+1 бўлади. Про-лига “Б” жамоалари эса 2+1 кўринишида легионер футболчилар билан шартнома имзолашлари мумкин.\n“Андижон” Суперлигага йўл олди\nСуперлига, ёшлар лигаси, Про-лига, аёллар ва U-18 чемпионати навбатдаги тур дисквалификациялари\nСуперлига ва Про-лига ҳакамлари учун қатъий талаблар қўйилди


Юрия Абрамочкиннинг шахсий сайтидан: http://abramochkin.telemark-it.ru\nШу йилнинг 11 декабрида репортаж фотографи сифатида дунёга танилган фотожурналист Юрий Абрамочкин 80 ёшга тўлади.\nУнинг ахборотларга бўлган расмий позицияси ҳамиша “Ҳеч нарса юз бермаяпти” деган иборада акс этди, бироқ айни шароитда ҳам Юрий Абрамочкин ҳақиқий фотомухбир бўлиб қола билди.\nУ кўплаб сиёсий арбоблар, таниқли артистлар, адиблар ва бошқа машҳур шахслар суратини олган. Улар орасида саккиз нафар СССР рахбари, тўрт нафар америка президенти, Ёсир Арофат, Елизаветта Иккинчи, Фидел Кастро, Маргарет Тетчер ва бошқалар бор.\nБироқ Юрий Абрамочкин, ўз ижодида оддий одамлар акс этган суратларини муҳимроқ дея ҳисоблайди ва у биринчилардан бўлиб совет фотография репортажи соҳасига саҳналаштирилмаган турмуш манзараларни олиб кирган шахслардан биридир.\nБу тасвирларнинг кўпи бугунги кунда совет фотографияси классикасига айланди. Бу эса тўла маънода Юрий Абрамочкиннинг репортаж суратларини олишга бўлган ижодий ёндошуви самараси эди.\n“Шахсни кашф қилиш учун, мулоқот зарур. Мен турли усуллардан фойдаланаман. Масалан, агар одам ўзини жуда ақлли санаса, мен гўл бир одамга айланаман. Унда менга билим бериш иштиёқини пайдо қилиш учун, энг аҳмоқона саволлар бераман. Кейин эса у “ақлим кириб қолгани”ни кўриб ҳурсанд бўлади.\nБу инсоний комедия деб аталади. Одам билан сўзлашишни қандай бошласанг, у ҳам сен билан шундай гаплашади. Шахснинг ўзини ҳимоя қилишига олиб келадиган ҳаракат қилмаслик керак. Камера ушлаган одамдан ҳадиксирашлари мумкин ва ҳамиша одобга риоя этиш жоиз. Инсонни тасвирга оларкан, у ҳақда ва унинг шуғулланадиган иши ҳақида кўпроқ билиб оламан, шу йўл билан унга йўл топаман” дея ёзади Юрий Абрамочкин ўз ижодий йўли ҳақида.\n“Тилла Шайх” масжидида намоз. Тошкент 1966 йил\nСССР Молия вазири В. Павлов ва ЎзССР Биринчи котиби И. Каримов 1991 йил\nКарл Маркс ҳайкали, Тошкент, Октябр Инқилоби ҳиёбони, 1968 йил. Юрий Абрамочкин\nФотосуратлар Юрий Абрамочкиннинг хос вебсаҳифасидан олинди: http://abramochkin.telemark-it.ru\ndata-title="Саҳналаштирилмаган ҳаёт репортажи" data-description="<img class="wp-image-197570 size-medium" src="http://eltuz.com/wp-content/uploads/2016/10/1400660381c94-300x256.jpg" alt="1400660381c94" width="300" height="256" /> Юрия Абрамочкиннинг шахсий сайтидан: http://abramochkin.telemark-it.ru Шу йилнинг 11 декабрида ..." data-image="https://eltuz.com/wp-content/uploads/2016/10/rasm4043.jpg" data-url="https://eltuz.com/asosiy-mavzular/197568/" data-services="facebook,odnoklassniki,twitter,telegram" data-counter="ig">


Ўзбекистон 14:43 / 13.01.2020 13735\nНаманган шаҳар ҳокимлиги мажлислар залида Халқ депутатлари Наманган вилояти Кенгашининг 6-чақириқдаги илк сессияси бўлиб ўтди. Сессия ишида Ўзбекистон Республикаси Президенти вакили сифатида давлат маслаҳатчиси Рустам Собирович Қосимов иштирок этди. Бу ҳақда Kun.uz’га вилоят ҳокимлиги ахборот хизмати хабар берди.\nСессия кун тартибидан ўрин олган масалалар қаторида Ўзбекистон Республикаси Президенти томонидан Наманган вилояти ҳокими лавозимига тақдим этилган номзодни тасдиқлаш масаласи ҳам кўриб чиқилди.\nМасала юзасидан сиёсий партиялар гуруҳларининг ҳар бири билан маслаҳатлашувлар ўтказилди.\nПрезидентнинг давлат маслаҳатчиси Рустам Қосимов сўз олиб, давлат раҳбари томонидан Наманган вилояти ҳокими лавозимига 6-Сероб сайлов округидан сайланган депутат Бозоров Хайрулло Хайитбаевичнинг номзодини Халқ депутатлари вилоят Кенгаши сессиясида тасдиқлаш тўғрисида тақдимнома киритилганлигини маълум қилди ва уни ўқиб эшиттирди.\nМасала юзасидан сиёсий партиялар гуруҳлари номидан депутатларнинг фикр-мулоҳазалари билдирилди.\n«Сўзга чиққан партиялар вакиллари Хайрулло Бозоровнинг вилоят ҳокими лавозимидаги фаолияти вилоят аҳли томонидан кенг қўллаб-қувватланаётгани, мамлакатимиз президенти томонидан олиб борилаётган ислоҳотларнинг вилоятда амалга тўғри тадбиқ этилаётганлиги боис аҳолининг турмуш фаровонлиги ошиб, халқнинг давлатдан розилиги таъминланаётгани, Бозоровнинг одоб-ахлоқи юқорилиги, босиқлиги, халқ дардини тинглашга ва уларга ечим топишга доим тайёрлигини эътироф этиб, вилоят ҳокими лавозимига тавсия этилган Бозаров Хайрулло Хайитбаевич номзодини якдиллик билан қўллаб–қувватлашди», – дейилади вилоят ҳокимлиги ахборотида.\nНомзод депутатлар томонидан Наманган вилояти ҳокими этиб бир овоздан тасдиқланди.\nСессияда сўз олган Хайрулло Бозоров билдирилган ишонч учун давлат раҳбари ва вилоят депутатларига миннатдорчилик билдириб, бу ишончни оқлаш учун вилоятнинг ҳар соҳада республика бўйича юқори натижаларга эришиши йўлида тинимсиз меҳнат қилишга давом этишини айтди.\nМаълумот учун, шу ҳафта 44 ёшга тўладиган Хайрулло Бозоров 2015 йилдан буён Наманган вилоятини бошқариб келмоқда. У Наманган саноат-технология институтини тамомлагач, 10 йил солиқ тизимида ишлаган.\nЖумладан, 1995-2003 йилларда Наманган вилоят Давлат солиқ бошқармасида инспектор, катта инспектор, бош инспектор, бўлим бошлиғи ўринбосари ва бўлим бошлиғи сифатида фаолият юритган.\nСўнг Наманган шаҳар солиқ инспекциясига ишга ўтиб, 2005 йилгача аввалига инспекция бошлиғининг биринчи ўринбосари, сўнг инспекция бошлиғи бўлган.\n2005-2008 йилларда Бозоров Наманган вилоят ҳокимлигининг Ахборот-таҳлил гуруҳи бош мутахассиси, гуруҳ раҳбари, вилоят ҳокимининг иқтисодиёт ва ижтимоий ривожлантириш масалалари бўйича ўринбосари лавозимларини эгаллаган.\n2008 йилдан 2015 йилгача – Наманган ҳокими бўлгунига қадар вилоятнинг Учқўрғон (2008-2009), Чуст (2009-2014), Мингбулоқ (2014-2015) туманлари ҳокими сифатида фаолият олиб борган.


Турмуш қуришни нега кечиктирмаслик керак? Турмуш қуриш ёшини биласизми? - Erkak.uz\nТурмуш қуришни нега кечиктирмаслик керак...\nТурмуш қуришни нега кечиктирмаслик керак? Турмуш қуриш ёшини биласизми?\nShukhrat Sattorov 02.03.2016 16:29 5938 01\nErkak.uz'нинг ўқувчиларидан бири кеч уйланишнинг салбий оқибатлари ҳақида маълумот беришимизни сўраб, таҳририятга мурожаат қилган эди. Биз мазкур мурожаат юзасидан қуйидаги материални тайёрладик. Мақолада келтирилган барча маълумот ва тавсиялар илмий исботланган ва хорижнинг етакчи нашрларида эълон қилинган.\nДонишманд Суқрот атрофидаги ёш-яланг йигитларга эркаклар ҳаётига хос билимлардан сўзлар экан, уларга уйланишни 30 ёшдан оширмаслик кераклигини айтади. Ҳар нарсанинг меъёри яхши. Эрта турмуш қанчалар зарарли бўлса, кеч турмуш ҳам шу даражада хавфли.\nБугунга келиб илм ҳам оилавий ришталарни боғлашга кечиккан ёшлар ҳаётда қатор ижтимоий, ҳиссий ва жинсий муаммоларга дуч келишлари мумкинлигини айтмоқда.\nКеч уйланишнинг таъсирларига оид тадқиқот Виржиния университетининг махсус лойиҳаси давомида ўрганиб борилди. Хулоса шундай бўлдики, эркаклар учун турмуш қуриш учун энг маъқул ёш 28 ва аёллар учун турмушга чиқишнинг энг маъқул ёш 26 экан.\nУйланмаган аёл ва эркакларнинг турмуш тарзи ўрганилганида, уларнинг аксарияти ичкиликбозлик иллати ва тушкунлик гирдобига тушиб қолгани, улар ўзларини турмуш қурган жуфтларга қараганда бахтсизроқ ҳис қилиши маълум бўлган.\nУйланмаган, ёши ўтиб бораётган йигитлар ўртасида сўров ўтказилганида, уларнинг 90 фоизи уйланмаслик сабабини иқтисодий мустақил бўлиш режаси билан боғлашган. Яъни, улар уйлангунларига қадар уй-жойли, мустаҳкам иш ва машинали бўлишни исташар экан.\nТурмуш қуришни кечиктирган ёлларни оиладан тўсиб қўядиган бош сабаб – карьера ёки касбий юксалиш бўлиб, улар оиладан кўра ишни афзал кўришар экан. Бу каби аёлларнинг оила қурган эркакларга қараганда кўпроқ даромад топиши маълум бўлган.\nАҚШда коллежни тамомлаган, иш билан мушғул бўлиб, сўнг 30 ёшда турмушга чиққан аёл 20 ёшида турмушга чиққан аёлга қараганда 15 минг АҚШ доллари кўпроқ маблағ топар экан. Кеч турмуш қурган жуфтликлар даромади ҳам эрта қурилган оиланикига нисбатан 20 минг АҚШ доллари кўп экан. Аммо мустаҳкамлилик ва фаровонлик даражаси, саломатлик ва соғлом турмуш масаласида ўз вақтида қурилган турмушнинг афзал эканлиги маълум бўлади.\nIHS Global Insight иқтисодий башоратларни таҳлил қилувчи компанияси 2012 йилда тадқиқот ўтказиб, коллеж ва таълим муассасаларида ўқиш нархининг қимматлашиб бораётгани ҳам ёшларни уйланишга бўлган қарорини кечиктиришларига асосий сабабларидан эканини аниқлаган. Бу каби бўйдоқ ёшларнинг аксари масъулиятдан қочиши, турмуши яхши кечмаслигидан қўрқиши, ажрашиб кетишдан чўчиши маълум бўлган.\nШунингдек, бугун ривожланган давлатларда турмуш қуриб, фарзанд кўришни истамаётган ёш оилалар сони ҳам ошиб бормоқда. Хусусан, АҚШда ўтказилган сўровда иштирокчилар орасидан 35-44 ёшдаги аёлларнинг 13 фоизида фарзанд ўзларининг хоҳишларига кўра йўқлиги, 30 ёшдаги аёлларнинг эса 40 фоизи бу ёшда фарзанд кўришни истамаслиги маълум бўлган.\nУйланишни кечиктириш оиланинг фарзанд кўриш имкониятини қисқартириб юборади. Яъни, тадқиқотлар 35 ёшдан ўтган аёлларнинг 4 нафаридан бири ҳомиладор бўлиш имкониятидан маҳрум бўлишини кўрсатмоқда.\nШу билан бирга, турмуш тарзи ва эркакнинг ўз саломатлигига бўлган эътиборидан келиб чиқиб, кеч уйланиш эркакда соғлом уруғ ишлаб чиқариш имконининг қисқариши мумкинлигини кўрсатмоқда.\nОилали инсонларнинг турмуш тарзи ёлғиз, ажрашган одамларникига қараганда тартибли ва чиройли бўлиши бор гап. Оила хуржунининг бўйинга тушишидан қочиш асосан бўйдоқларнинг руҳий ҳолатидаги жараён билан боғлиқ.\nТиббий хулоса ва илмий изланишлар шуни кўрсатмоқдаки, бўйдоқларда юрак уришининг секинлиги билан боғлиқ касалликлар учраши, уларнинг саратон, инсульт, зотилжам, сил ва жинсий касалликлар билан оғриши кўп кузатилади.\nОилали эркаклар эса бардам-бақувват, руҳан соғлом бўлиб, улардаги руҳий зарбалардан ҳимояланганлик ҳам юқори даражада бўлади.\nБунинг асосий сабаби эса, оилада ҳиссий ва ижтимоий муносабатлар, жуфтларнинг бир-бирларини жисмоний ва маънавий қўллаб-қувватлашлари, соғликларидан кўз-қулоқ бўлиб туришлари экан.\nАҚШда ўтказилган “Knot Yet” тадқиқот лойиҳаси натижаларига кўра, 24-26 ёшларида турмуш қурган аёл ва эркаклар ўз турмушларини "жуда бахтиёр" деб ҳисоблашар экан. Бу даврда инсонда руҳий соғломлик ва туйғуларида барқарорлик кузатилади.\nОта-боболаримиз ҳам руҳий соғлом бўлиш, зино йўлига кирмаслик, ҳаётни рисоладагидек тартибга солиш учун ўз вақтида уйланишни тавсия қилишган.\nТеглар: # кеч турмуш қуриш # кеч уйланиш # оила # кеч турмушнинг салбий таъсири


Ziyouz.uz, www.ziyouz.uz - Страница 1364 из 1387\nБош саҳифа Мақолаларни кўриш: Ziyouz.uz (1364)\nРеспубликамизда экологик муҳитни яхшилашнинг асосий йўли Орол муаммосининг ечими билан чамбарчас боғлиқдир. Орол денгизининг қуриши ўзининг кўлами ва оқибатлари жиҳатидан шу даражада оғир ва мураккабки, унинг ечими хусусида бирон-бир аниқ фикрни топиш мушкул. Бинобарин, ҳозирги кунда энг оғир дардга чалинган, давоми…\nИван Тургенев. Аблаҳ (эртак)\nБор экан-да, йўқ экан, бир аблаҳ бўлган экан. У узоқ вақт хуш-хандон, егани олдида, емагани кетида яшабди, бироқ, бора-бора унинг қулоғига мияси айниб қолиб, муттаҳамлик қилаётгани ҳақида гап-сўзлар кела бошлабди. Аблаҳ бундан ғазабга келибди ва нохуш гап-сўзларнинг қандай қилиб олдини давоми…\nРукнларИван Тургенев (1818-1983; Россия)\n1 364-саҳифа. Жами: 1 387Боши«1 3601 3611 3621 3631 3641 3651 3661 3671 3681 369»Охири


Ўзбекистонда доллар курси кетма-кет иккинчи кун пасайди – Kommers.uz\nМолия\t16:50 | 15.2.22\nЎзбекистонда доллар курси кетма-кет иккинчи кун пасайди\n1 АҚШ долларининг расмий курси 6,86 сўмга тушди.\nЎзбекистонда долларнинг расмий курси 6,86 сўмга пасайиб, 10 минг 837,16 сўмни ташкил этмоқда. Бу ҳақда Марказий банк матбуот хизмати хабар берди.\nҚайд этилишича, 1 АҚШ долларининг расмий курси 6,86 сўмга тушиб, 10 минг 837,16 сўмни ташкил этган. 1 евро курси 12 минг 296,93 сўмга баҳоланиб, 30,17 сўмга ошди. Шунингдек, 1 рубль 143,33 сўм этиб белгиланиб, 2,98 сўмга кўтарилди.\nМаълумот учун, ушбу алмашув курслари 16 февраль, чоршанба кунидан кучга киради.


Алишер Усмоновнинг жияни Ганя Усмонова вафот этган акасининг орзусини давом эттираётганини айтди\n07.12.2020 | 15:06\nАлишер Усмоновнинг жияни Ганя Усмонова «Tabloid»га берган интервьюсида нега айнан ресторан бизнеси каби қийин йўналишни танлаганини айтиб берди.\nҚайд этилишича, Ганя Усмонова ресторан очиш 2013 йилда йўл транспорт ҳодисасига учраб вафот этган акаси Бобур Усмоновнининг азалий орзуси эканини таъкидлаган. Шунингдек, Ганя ўзининг интервьюсида марҳум акасининг орзусини давом эттираётганини айтган. Ганя ресторан иши ҳозирги кунда мураккаб ишлардан бири эканини айтиб, Тошкент шаҳрида иккита грузинча овқат қиладиган ресторани борлигини маълум қилган.\n«Дастлаб биз кичкина ва ихчам жойни режалаштиргандик, аммо жойни танлаганимизда ушбу ҳудуд ресторан қуриш учун жуда катта экани маълум бўлди. Биз шаҳар аҳолисига қандай озиқ-овқат маҳсулотлари зарурлигини ўргандик. Менимча, сиз оддийгина дам олишингиз мумкин бўлган, баланд овозда мусиқа эшитилмайдиган, чекиш тақиқланган оилавий ресторанлар Тошкентда жуда кам. Агар мавзу ва концептуал жиҳатдан қарасангиз, менинг ресторанимда рақобат йўқ, чунки Тошкентда грузин ошхонасидан атиги иккита бор», — дейди Ганя ўзининг интервьюсида.\nМаълумот ўрнида, Алишер Усмоновнинг жияни 30 ёшли Бобур Усмонов Швейцарияда яшаб келган. У 2013 йилнинг 8 май куни яқинларидан бирининг никоҳ маросимида иштирок этиш учун Тошкентга келаётган пайт йўл транспорт ҳодисасига учраб вафот этган. Шунингдек, Алишер Усмоновнинг асосий меросхўри сифатида кўриладиган Бобур 2009 йил майида Шавкат Мирзиёевнинг жиянига уйлангани хабар қилинган.


18:15 / 09.01.2019 4253 pdf Ўқиш режими + -\nФиқҳ илмининг асоси бўлмиш «усулул фиқҳ» муҳим илмлардан биридир. Фуқаҳолар мужтаҳидларнинг шариат аҳкомларини қай тариқа истинбот этганларини мазкур илм орқали билиб оладилар. «Истинбот» сўзи луғатда «ер қаъридан сув чиқариш» деган маънони англатади. Диний илмларда эса шаръий далиллардан шаръий ҳукмларни чиқариш «истинбот» дейилади.\nУсулул фиқҳ илми уламоларнинг диққат-эътиборини доимо ўзига жалб қилиб келган. Улар бу соҳада ҳанузгача ўз қийматини йўқотмаган кўплаб асарлар таълиф этдилар.\nАввало «усулул фиқҳ» қандай маънони англатади, деган саволга жавоб ахтарайлик. «Усулул фиқҳ» бирикмаси икки сўздан иборат. Усул – асос, далил; Фиқҳ – аниқ тушуниш.\nУламолар истилоҳида эса усулул фиқҳ қуйидагича изоҳланади:\nБатафсил ҳужжатлардан шариат амалий аҳкомларини истинбот этиш қоидаларини ўргатувчи илм усулул фиқҳдир.\nҲужжатлардан шариат аҳкомларини истинбот этиш уламолар ишлаб чиққан қатъий қоидалар асосида амалга оширилади. Буни билишни хоҳлаганлар усулул фиқҳ илмига мурожаат этишлари лозим.\nУсулул фиқҳ илми ҳижрий иккинчи асрда шаклланди. Расулуллоҳ соллаллоҳу алайҳи васалламнинг даврларида у зотнинг ўзлари Қуръони карим оятлари ва ўз суннатлари ила барча муаммоларни ҳал этардилар. Расулуллоҳ соллаллоҳу алайҳи васалламнинг вафотларидан сўнг эса асҳоби киромлар Қуръони карим ва набавий суннат ҳамда ўз ижтиҳодларига эътимод қилиб ҳукм чиқарар эдилар. Чунки улар Расулуллоҳ соллаллоҳу алайҳи васалламнинг суҳбатларининг шарофати, қобилиятларининг ўткирлиги ҳамда Қуръони карим, ҳадиси шарифни жуда яхши тушунишлари сабабли маълум бир белгиланган қоидаларга муҳтож эмас эдилар.\nИслом дини бир қанча диёрлар ва халқлар орасида тарқалиб, араб халқи бошқа миллатлар билан қўшилиб кетгач, ўзгача шароит юзага келди. Пайдо бўлган муаммоларни ҳал қилиш учун умумий қоидалар ишлаб чиқиш зарурати туғилди. Натижада усулул фиқҳ илмига асос солинди. Бу иш мазҳаббоши имомлар даврида – ҳижрий иккинчи асрнинг охирларида юзага чиқди.\nИбн Надийм «Фиҳрист» номли китобида зикр қилганидек, усулул фиқҳнинг асосий қоидаларини биринчи бўлиб имом Абу Ҳанифанинг шогирди имом Абу Юсуф алоҳида рисолада жамлаган. Лекин, афсуски, бу рисола бизгача етиб келмаган.\nУсулул фиқҳга бағишланган биринчи китобни имом Муҳаммад ибн Идрис Шофеъий таълиф этган. Имом Шофеъийнинг «Рисола» деб аталган мазкур китоблари бизгача етиб келган. Шунинг учун имом Шофеъий уламолар ўртасида усулул фиқҳ илмининг асосчиси сифатида машҳурдирлар.\nСўнг усулул фиқҳ илми икки йўналишга бўлинди ва улардан ҳар бирида кўплаб асарлар яратилди.\nБу йўналишда иш олиб борган олимлар далил ва ҳужжатларнинг матни, луғат, калом ва ақл қоидаларига суяндилар. Улар ўз ишларида фуруъул фиқҳга қарамадилар. Мутакаллимлар йўналиши бўйича китоб ёзган уламоларнинг услуби асосан уч нарса ила эътиборга сазовордир:\nШофеъий, моликий, мўътазилий ва бошқа мазҳаб уламолари ушбу йўналишда усулул фиқҳ китобларини таълиф этдилар. Бу йўналишда усулул фиқҳ қоидалари назарий-мантиқий равишда ишлаб чиқилган.\n1. Абдулжаббор Мўътазилийнинг «Китобул умда» асари.\n3. Имом Ҳарамайни тахаллуси билан машҳур бўлган Абдул Маъолий Абдулмалик ибн Абдуллоҳ Жувайний Нишопурийнинг «Бурҳон» асари.\n6. Имом Фахруддин Розийнинг «Маҳсул» номли китоби.\nБу йўналишда усулул фиқҳ қоидалари ҳанафий мазҳабидаги мужтаҳидларнинг ижтиҳодлари асосида ишлаб чиқилган. Чунки бу мазҳабдаги мужтаҳидлар имом Шофеъий сингари усулул фиқҳга доир ҳужжатлар қолдирмаганлар. Улардан фақат фиқҳий масалалар мерос қолган, холос.\n2. Усулул фиқҳ ва фиқҳнинг фойдали услуб ила аралаштирилгани.\n3. Фахрул Ислом Али ибн Муҳаммад Баздавийнинг «Китобул усул» асари.\n4. Абдуллоҳ ибн Аҳмад Ҳофизуддин Насафийнинг «Манор» асари.\n5. Имом Шамсул-аимма Муҳаммад ибн Аҳмад Сарахсийнинг «Тамҳидул фусул фил усул» китоби ва бошқалар.\nБаъзи уламолар усулул фиқҳнинг икки йўналишини ҳам ўзида бирлаштирган асарлар яратдилар. Бу услуб ҳижрий еттинчи асрда юзага чиқди. Унда иш олиб борган олимлар мутакаллимлар ва ҳанафийларнинг йўналишини жамладилар. Улар усул қоидаларини таҳқиқ қилиш ва далиллар билан исботлашга, сўнгра фуруъул фиқҳга татбиқ қилишга алоҳида эътибор бердилар. Бу ишни асосан ҳанафийлар ва шофеъийлар амалга оширдилар. Уларнинг услуби «мутааххирлар йўналиши» деб ҳам аталади.\n1. Музаффаруддин Аҳмад ибн Али Соатий Ҳанафийнинг «Ба-дийъун-низом ал-жомеъ байна китобай Баздавий вал аҳком» асари.\n2. Содруш-шарийъа Убайдуллоҳ ибн Масъуд Бухорийнинг «Танқийҳул усул» асари.\n3. Тожуддин Абдулваҳҳоб Субкийнинг «Жамъужавомиъ» асари.\n4. Саъдуддин Тафтазонийнинг «Талвийҳ» номли китоби.\n6. Муҳиббуллоҳ ибн Абдушшакур Ҳиндийнинг «Мусалламус-субут» китоби.\n«Фусул фил усул» усулул фиқҳ илмида ҳанафий мазҳаби бўйича ёзилган энг асосий китоблардан биридир. «Фусул фил усул» ҳанафийларнинг энг асосий манбаларидан биридир. Шу билан бирга, бу китоб ҳанафийларнинг бу борадаги дастлабки китобларидан бири бўлиб, кўпчилик асосан шу китобга суяниб иш кўрган.\nАҳмад ибн Али Розий Жассос раҳматуллоҳи алайҳи «Фусул фил усул»ни ўзининг машҳур шайхи имом Кархийнинг вафотидан кейин ёзган. Бу китоб унинг илмий тажрибалари ва амалининг хулосаси сифатида юзага келган. «Ал-фусул фил усул» ҳанафий мазҳаби-даги усулул фиқҳнинг тожига айланган.\nБу китобнинг муаллифи ҳанафий мазҳабининг машҳур олимларидан Алоуддин Абдулазиз ибн Аҳмад Бухорийдир (ҳижрий 730 санада вафот этган). «Кашфул асрор шарҳи усули Баздавий» ҳанафий мазҳаби бўйича энг муҳим китоблардан биридир. Имом Баздавийнинг усулул фиқҳ китобининг энг машҳур шарҳи ҳисобланган бу асар ҳанафий уламоларнинг усулул фиқҳ бўйича бош китоби бўлиб танилган.\n«Кашфул асрор шарҳи усули Баздавий»нинг муқаддимасида илмнинг таърифи ва фиқҳ ҳамда ҳикматнинг баёни ҳақида сўз юритилган. Кейин шаръий ҳукмларнинг манбалари ҳақида сўз юритилиб, Қуръон, Суннат ва уларга тегишли нарсалар ҳамда бошқа далиллар баён этилган. Сўнгра усулул фиқҳнинг бошқа баҳслари зикр қилинган.\n3. «Ат-талвийҳ ъалат-тавзийҳ».\nБу китобнинг мусаннифи аллома Саъдуддин Масъуд ибн Умар Тафтазоний раҳматуллоҳи алайҳидир. У кишининг «Ат-талвийҳ ъалат-тавзийҳ» китоби Содруш-шарийъа Убайдуллоҳ ибн Масъуд Бухорий Ҳанафий раҳматуллоҳи алайҳининг «Танқийҳул усул»ига ёзилган шарҳдир. «Танқийҳул усул» эса жуда машҳур китоб бўлиб, Фахрул Ислом Баздавийнинг «Усулул фиқҳ» китобига ўзгартириш ва қўшимчалар киритиш ила юзага келгандир.\n4. «Ат-Тақрир ват-таҳбир фий шарҳит-Таҳрир».\nБу китобнинг муаллифи ҳанафий уламолардан Ибн Амийрул Ҳажж раҳматуллоҳи алайҳидир. «Ат-тақрир ват-таҳбир фий шарҳит-Таҳрир» имом Камол ибн Ҳумом раҳматуллоҳи алайҳининг «Китобут-таҳрир»ига шарҳ бўлиб, унда мусанниф фуқаҳолар билан мутакаллимларнинг усулини жамлаган. Шунингдек, унда ҳанафийлар билан шофеъийларнинг истилоҳлари ҳам жамланган.\nИбн Амийрул Ҳажж раҳматуллоҳи алайҳи гоҳида далилни закр қилиш билан бирга унинг саҳиҳ ёки заифлигини ҳам баён этади. Ҳанафий мазҳаби имомларининг гапларини нақл қилади. Шунингдек, шофеъий мазҳаби уламоларининг гапларини ҳам келтиради. Кейин эса иккисини таққослаб кўради.\n14:00 / 09.01.2019 2250\n15:00 / 09.01.2019 3305\n4106 05:00 / 03.03.2017\n2506 05:00 / 19.01.2017\n3953 10:00 / 03.01.2019


КИТОБ БИЗНИНГ ДЎСТИМИЗ — Zamaxshariy.uz\nДинимизда илмли бўлишга чорланади. Бу биз «Илм» сўзи Қуръони каримнинг 811 жойида турли маънолари билан келганлигидан ҳам кўришимиз мумкин. Қуръон ва ҳадисларда илм инсониятни турли ахлоқсизликлар, ёмон йўл ва амаллардан қайтариши зикр этилган. Шунингдек, нодир манбаларда илм энг кўп ёритилган масалалардандир. Маърифат эгаллашнинг энг муҳим шарти эса китоб ўқиш билан бўлиши барчамизга маълумдир. Бу борада Мужодала” сураси, 11-оятида: “… Аллоҳ сизлардан имон келтирган ва илм ато этилган зотларни (баланд) даража (мартаба)ларга кўтарур”, дея марҳамат қилинади.\nМаслаҳатимиз ҳаётингиз китоб билан сермазмун ўтади, яхши китоб сизга тўғри йўл кўрсатади, мутолаа сизни нафақат илмли қилади, балки сиз ҳеч қачон ҳис этмаган завқни ҳам бахш этади ва албатта ажру-савобларга нойил этади, дея эслатмоқчимиз.\nPrevious Post:МЕҲРИБОНЛИК – ФАЗИЛАТЛАР АСОСИДИР\nNext Post:КОРРУПЦИЯ БАЛОСИ-ТАРАҚҚИЁТ ВАБОСИ


Қирғизистон махсус кучлари Атамбоевга қарашли телеканалга бостириб кирди\nМахсус кучлар вакиллари Қирғизистоннинг собиқ президенти Алмазбек Атамбоевга қарашли “Апрель” телеканали журналистларидан телеканал биносини зудлик билан тарк этишларини талаб қилди. Бу ҳақда канал бош муҳаррири Лена Нечаева хабар қилди.\n"Апрель" телеканали эфири 7 август – собиқ президентни қўлга олиш учун операция ўтказилган биринчи кунида блоклаб қўйилганди.\n8 август куни Қирғизистоннинг собиқ президенти узоқ давом этган музокаралардан кейин куч тузилмаларига таслим бўлган. У маслаҳатчилари Фарид Ниязов ва Қундуз Жолдубаева ҳамроҳлигида Бишкекка олиб кетилган.\nАтамбоев бир ой ичида илк бор омма олдида кўринди\nАтамбоевнинг маблағига қурилган масжидга тақиқ солингани ҳақида хабар тарқалди, прокуратура изоҳ берди


Диёр Имомхўжаев: Камида Қатар сарфлаётган пулларга эга бўлишимиз керак - Zamin.uz\nМен билган камерачилар, режиссёрлар бир неча йиллардан буён фаолият олиб боради. Бир неча йиллардан буён ё ёмғир остида ёки қуёш нурида меҳнат қилади. Лекин уларнинг савия ва маҳоратини ошириш учун қандай ишлар қилинди?\nУларга хорижий телеканаллар ва трансляцияларни ўрганиш, фикр алмашиш имконияти яратилдими? Футбол учрашувларини намойиш қилаётган кўчма телевизион станциялар қачон харид қилинган, бугун биз қайси техника билан ишлаяпмиз ва жаҳон нимани афзал биляпти? Битта учрашувда нечта камерадан ишлашга имконимиз бор?\nЯхши ва сифатли трансляция жуда катта маблағ талаб қилади. Бизда КТСлар сони саноқли, каттароқ байрам ёки тадбир ташкил этилса, футбол автоматик равишда учинчи ёки тўртинчи планга тушади ва бу нормал ҳолат. Чунки техникалар сони чегараланган. Ҳозирги шароитда трансляциялар ҳам, VAR ҳам ҳаминқадар тизимда ишлаяпти, биз ҳаммадан ортда қолиб кетмаслик ҳаракатидамиз.\nҲаммага етиб олиш ёки улардан ўтиш учун камида Қатар сарфлаётган пулларга эга бўлишимиз керак. Кечирасиз-у, биз бунга тайёр эмасмиз. Биз шу даврда тизимли муаммоларимизни биргаликда тан олиб, ҳаваскорлар режимига тушишдан ийманмай, шу йўл орқали тўғри йўналишга ўтиб олишимиз керак. “Замин” янгиликларини “Facebook”да кузатиб боринг\nЯнгиликлар » Спорт » Диёр Имомхўжаев: Камида Қатар сарфлаётган пулларга эга бўлишимиз керак


Фарғона вилояти тарихи ва маданияти давлат музейи | Musofir.ru\nМаълумки, мамлакатимизда музейчилик тарихи бир-бир ярим асрга бориб тақалади. Шу вақтда Ўзбекистоннинг йирик шаҳарлари –Тошкент (1876 й) ва Самарқанд (1896 й) шаҳарлари қаторида Фарғонада ҳам биринчилардан бўлиб музей ташкил қилинган. Мазкур музейга 1894 йилда асос солинган. Музейни ташкил этилишига доктор А. Смирновнинг шахсий коллекцияси ва шу йили ўтказилган Қишлоқ хўжалик кўргазмаси учун йиғилган ашёлар туртки бўлган.\nБугунги кунда музей фондларида турли даврларга мансуб буюмларнинг бой коллекцияси йиғилган. Умумий ҳисобда музей экспонатларининг сони 90 мингдан ортиқ. Улар ўнта бўлимга тақсимланган бўлиб, 700 дан ортиқ экспонатлар ноёб экспонатлар жумласига киради. Улар жумласига XVIII-XX асрга оид Риштон, Ғурумсарой кулолчилик мактаби, сопол буюмларининг нодир намуналари киради.\nСопол буюмлар коллекцияси\nХитой чинни буюмлари, Россиянинг Ф.Гарднер, М.Кузнецов ва кейинроқ “Дмитриевский” фабрикаларида ишлаб чиқарилган ноёб идишлар, Темурийлар давридан ҳозирги кунларгача бўлган даврларга мансуб металл (асосон бронза ва мис) буюмларни киритиш мумкин. Уларнинг аксарияти маҳаллий мисгарлик мактаби вакиллари (Қўқон, Марғилон, Тошкент) томонидан XIX–XX асрларда ишланган анъанавий услубдаги мис буюмлардир.\nМеталл ва ёғоч буюмлари коллекцияси\nМузейдаги ёғоч буюмлар коллекциясида XIX аср ва XX аср бошларига оид ёғочсоз усталари томонидан ишланган кўплаб буюмлар бор. Масалан, қўқонлик усталарнинг турли нақшларда исломий шакллар билан безатилган бир қанча ажойиб буюмлари, коллекциянинг илк экспонатларидан бири – Шаҳрихон волости бошқарувчиси топширган ёғочдан ишланган “хаккалкавуш”лар, доктор А. Смирнов коллекциясидаги ёғоч буюмлар, дурадгорлик асбоблари, болалар ўйинчоқлари, бешиклар, миллий чолғу асбоблари ва кўплаб ҳунармандчилик дастгоҳлари ушбу коллекция асосини ташкил этади.\nМато буюм коллекциясининг негизини XIX асрга оид миллий – анъанавий кийимлар ташкил этади. Шунингдек, XIX асрга оид каштачилик, читгарлик, ипак маҳсулоти намуналари ёки кейинроқ фабрикада тикилган замонавий кийимлар “Ёдгорлик” тўқимачилик фабрикасида тўқилган ипак матолар, давлат арбоблари, таниқли санъат намоёндалари сингари ва бошқа тарихий шахсларга тегишли кийим ва буюмлар киради.\nМузейнинг тасвирий санъат ва ҳайкалтарошлик коллекцияси музей дурдонаси хисобланади. Булар орасида таниқли фарғоналик рассомларининг асарлари, шунингдек ҳозирги кунда ўз асарлари билан элга танилаётган рассомларнинг ижодий намуналари ўрин олган. Ҳозирги кунга келиб бу коллекцияда мингдан ортиқ тасвирий санъат, ҳайкалтарошлик ва гобелен асарлари сақланади.\nМузейнинг биринчи биноси\nМузей қурол-аслаҳа коллекцияси хилма-хиллиги билан эътиборга моликдир.\nБу коллекция XIX асрнинг иккинчи ярми ва XX асрда ишлаб чиқарилган тиғли қуроллардан: килич, ҳанжар, чопқи, болта, тўқмоқ; ўқотар қуроллардан: пилтамилтиқ, револьвер, пистолет, ов милтиқлари, жанговор милтиқлар сингари жами 150 ортиқ қурол аслаҳаларни ўзида мужассамлайди.\nМустақиллик йилларида музейларнинг роли ва вазифаси кескин ўзгарди. Ҳукумат томонидан музейларни қўллаб-қувватлаш тўғрисида қатор қарор ва фармонлар қабул қилинди. Энди музейлар ўзбек халқининг бой ва ҳаққоний тарихини очиб беришга қаратилган фаолиятни йўлга қўйди. Республикада биринчилардан бўлиб Фарғона музейи 1996 йилда ўз экспозицияларини тўлиқ ўзгартиришга муваффақ бўлди. Ушбу экспозиция тарихий кетма-кетликда, чуқур илмий асосланган концепцияга таянган холда, қадимий даврлардан ХХ аср бошларига бўлган даврни ўз ичига олган. Унда қадимги сак қабилалари қозони ва билагузуги, Чуст маданиятига доир топилмалар, Оқтом ва Кўктош дафнаси, қадимги тақинчоқлар, ўрта асрга оид кулолчилик ва шиша буюм намуналари, темирчилик ва мисгарлик, меҳнат ва жанг қуроллари каби юзлаб экспонатлар намойиш этилмоқда.\nМузей ходимларининг мамлакатимиз ижтимоий ҳаётидаги хизматлари янада кўпроқ кўзга ташлана бошлади. Бевосита уларнинг хизматлари эвазига, нафақат мамлакатимиз, балки бутунжаҳон миқёсидаги тантаналарни нишонлашга муваффақ бўлинмоқда. Буюк ватандошларимиз Аҳмад Фарғонийнинг 1200 йиллик ва Бурҳониддин Марғилонийнинг 900 йиллик юбилейлари ана шулар жумласидандир. Бевосита музей ходимларининг оммавий ва илмий чиқишлари эвазига юқоридаги юбилейларни нишонлашга эришилди.\nЎзбекистон Республикаси Вазирлар Маҳкамасининг 2017 йил 11-декабрдаги 975-сонли қарорига асосан Фарғона музейи “Фарғона вилояти тарихи ва маданияти давлат музейи” номига ўзгартирилди. Бугунги кунда Фарғона вилояти тарихи ва маданияти давлат музейи барча турдаги замонавий техника воситалари билан таъминланган бўлиб, улар илмий-тадқиқот ишларига катта самара бермоқда.


Россия Соғлиқни сақлаш вазирлиги коронавирус билан касалланганларнинг 90 фоизи таътилдан қайтган одамлар эканини маълум қилди - Zamin.uz\n08:25 / 18.10.2020\nКоронавирусга чалинган русларнинг аксарият қисми таътилдан қайтганлардир. Россия Соғлиқни сақлаш вазирлигининг бош аллерголог-иммунологи Раҳим Ҳайитов бу ҳақда маълум қилди, дея хабар қилмоқда «Интерфакс».\n«Ҳозир касалларнинг 90 фоизи яқин орада таътилдан қайтаётганлар ҳисобланади. Пляж ва ресторанларда жуда кўп одамлар бўлганлиги сабабли бу муқаррар эди. Бири ниқоб киймайди, иккинчиси уни нотўғри тақади», – дейди Раҳим Ҳайитов.\nҲайитовнинг таъкидлашича, коронавирусга қарши аниқ даво чораси бўлмаса-да, россияликлар Соғлиқни сақлаш вазирлиги тавсия қилган маслаҳатларга амал қилиши керак. Яъни ниқоб, қўлқоп кийиш ва одамлар гавжум жойлардан узоқроқ юриш.\n«Энди биз карантин чораларини қатъий бажаришимиз керак. Хитойда жуда қаттиқ интизом туфайли коронавирус деярли тугади», – дейди вазирлик вакили.\nЖонс Ҳопкинс университетининг маълумотларига кўра, Россияда жами 1 376 020 нафар одам коронавирусга чалинган. Беморларнинг 1 060 279 нафари соғайган, 23 857 нафари эса вафот этган.\nАввалроқ Владимир Путин Россияда коронавирусга қарши иккинчи вакцина рўйхатга олинганини маълум қилганди. «Замин» янгиликларини «Вконтакти»да кузатиб боринг\n23-07-2020, 06:00, Дунё\n4-04-2020, 11:33, Дунё\n29-03-2020, 22:45, Дунё